Өфө районы Авдон ауылы халҡының тормошо тамуҡҡа әйләнгән\nҠош тиҙәге еҫенә түҙеп йәшәү бер, уны ташыған йөк машиналары туҙан уйнатып Өфө районы Авдон ауылы халҡының тормошон тамуҡҡа әйләндергән. Шәхсән яңы микрорайонда йәшәүселәр беҙҙең редакцияға ярҙам һорап мөрәжәғәт итте. Яҡындағы ҡошсолоҡ фабрикаһы был киҫкен мәсьәләне хәл итергә әҙерме?\nНаталья Десяткина кер йыуыуҙан фәтеүә юҡ, ти. Бигерәк тә аҡ кейемдәр кипкәнсе урамдағы туҙандан һары төҫкә инә. Авдон ауылының Яңы биҫтәһендә яҡынса тиҫтәгә яҡын йорт иҫәпләнә. Барыһы ла һауалағы туҙан болоттарына зарлана.\nРәүеф Ғарифуллин иртә менән йорт ихатаһын тәртипкә килтерә башлай. Юғиһә был тиклем бысраҡ һауанан ауырыу ҡалырға ла мөмкин. Баҡса хаҡында һөйләйһе лә түгел. Быйылғы уңыш мул булмаҫ, күрәһең. Ҡап-ҡара туҙан бар йәшелсә-емеште лә баҫа. Хәйер, уҙаман ел ҡайҙан иҫеүен яҡшы аңлай, туҙан проблемаһы ла юҡтан ғына барлыҡҡа килмәгән.\nУрындағы халыҡ билдәләүенсә ауылдан 500-600 метр алыҫлыҡта ғына урынлашҡан юл аша көнөнә 30-ға яҡын йөк машинаһы үтә. Күптәр был техника ҡош тиҙәген ташый тигән ҡарашта. Елһеҙ көндө бигерәк тә ауырға тура килә. Туҙан томан кеүек оҙаҡ ҡына баҫылмай.\nЫсынлап та, Сахара сүллеген хәтерләткән көнбағыш баҫыуы янында тын алырлыҡ та түгел. Беренсенән, тиҙәк еҫе, икенсенән, машиналар үткәндә бер ниҙә күренмәй. Баҡһаң, яҡындағы ҡошсолоҡ фабрикаһы был маршрут буйынса Шишмә районының ауыл хужалығы предприятиеларына заказ буйынса йөк оҙата. Ойошма етәкселеге, тиҙәк башта махсус эшкәртеү үтеүен дә билдәләне. Бынан тыш, элекке маршрут туранан-тура Авдон ауылы аша үтһә, хәҙер халыҡ һорауы буйынса, урау юл аша йөрөйҙәр. Шуныһы йыуата: яҡын киләсәктә фабрика биләмәһендә ҡош тиҙәген эшкәртә башлау күҙаллана.\nҠошсолоҡ фабрикаһы модернизация юлында, пландар юғары. Урындағы етәкселек ноябргә тиклем был эште яйға һалырға ниәтләй. Һөҙөмтәлә эшкәртелгән тиҙәктән дә килем алып буласаҡ. Органик ашламалар ауыл хужалығында ҡулланыласаҡ. Иң мөһиме, Авдон ауылының Яңы биҫтәһе аша үтеүсе йөк машиналары һаны ла күпкә кәмейәсәк.


Материалы за Март 2017 года » Яйыҡ гәзите | Газета Яик\nЯйыҡ гәзите » Материалы за Март 2017 года\nБыл донъяла ниҙәр бар?27.03.2017\nҠайһы саҡ Рәсәйҙең бер бөтөн ил икәнлеге шөбһә лә уятырлыҡ - төрлө төбәктәрҙә тормош шарттары саманан тыш айырыла бит. Бына, мәҫәлән, халыҡтың реаль аҡсалата килемдәре 2016 йылда уртаса алғанда 5,9 процентҡа кәмене. Пермь крайында артҡа тәгәрәү 20,6 процентҡа етһә, Ленинград өлкәһендә, киреһенсә, 4,5 процентҡа нығыраҡ байығандар. Рәсәй буйынса төҙөкләндерелгән торлаҡтың өлөшө 65,5 процент (канализация, һыу, газ һәм башҡа менән тәьмин ителгән өйҙәр), Мәскәүҙә - 93,5, Санкт-Петербургта - 95 процент, ә Алтай крайында - 14,8 процент. Бик мөһим күрһәткес - халыҡтың ниндәй өлөшө йәшәйеш минимумынан да кәм килемдәргә көн итергә мәжбүр булыуы. Уртаса Рәсәй буйынса - 14 процент, 20 миллион граждан. Иң насар күрһәткес Тыва республикаһында - 43,8 процент халыҡ осто осҡа ялғап йәшәй, ә иң яҡшы күрһәткес - туғандаш Татарстан Республикаһында - меҫкендәр нисбәте 7 проценттан саҡ аша. Афарин, тиергә генә ҡала. Кеше һанына пропорциональ рәүештә иҫәпләгәндә, былтыр иң күбе Псков өлкәһендә үлгәндәр, иң имене - Ингушетия (Псков өлкәһенән 5 тапҡыр кәм).


1 Майда ҡатнашыусыларға ымһындырыу сараһы булды\nЯҙ һәм хеҙмәт байрамы көндө Өфөлә урам йыйыны уҙғарылды. Уны профсоюздар ғына ойошторорға тейеш ине. Шулай ҙа берҙәм Рәсәй фирҡәһе менән фирҡәнең йәштәр ҡанаты- гвардеецтар ҙа митингҡа ҡушылды. Профсоюздар лайыҡлы эш хаҡы талап иткән плакаттар күтәреп сыҡһа, власть партияһы вәкилдәре һайлау алды вәғәҙәләре яҙылған саҡырыуҙар күтәрҙе.\nШуныһы ҡыҙыҡ- йыйын минималь эш хаҡын йәшәү минимумына тиклем күтәреүҙе талап итә. Ә президент Мортаза Рәхимов тап ике көн элгәре иң түбән эш хаҡын 3 мең ярымғаса күтәреү тураһында фарманды имзаланы. Әлбиттә, бөгөндән түгел, июль башынан, барыһына ла түгел, республика ҡаҙнаһынан финансланыусыларға. Шулай ҙа…\nБеренсе майҙағы акцияға урамға халыҡты күберәк сығарыу өсөн ымһындырыу сараһы ла булды. Профсоюздар Мәжит ғафури исемендәге парктағы аттракциондарҙа бушлай йөрөү өсөн флайерҙар таратты. Родина кинотеатрында барған «Реаль атай» тип аталған киноға ташламалар ҙа бирҙе. Бынан тыш биш мең баннер, 16 меңләп листовка әҙерләнде. Тик ҡатнашыусылар өмөт иткәндән бик ныҡ ҙур айырма менән әҙ булды. Кемдер ауылға ҡайтҡан, кемдер баҡсаһында Хеҙмәт байрамын билдәләй тигәндәй.


Башҡортостан викимедиасылары йәйләүгә сыҡты — Викиновости\nБашҡортостан викимедиасылары йәйләүгә сыҡты\n12 мая 2016: Башҡорт Википедияһы хакимы Бөтә донъя башҡорттары ҡоролтайы миҙалы менән бүләкләнде\n7 мая 2016: «Минең Башинформ» — Алик Шакиров иғлан итә...\n21 июль, 2016 йыл\nХалыҡ-ара викихәрәкәтенең башҡорт ирекмәндәре яңы ҡатнашыусыларҙы йәлеп итер, өйрәтер өсөн, Башҡорт Википедияһының тәжрибәле мөхәррирҙәре менән берлектә көнүҙәк мәсьәләләрҙе хәл итеү маҡсатында даими саралар үткәрелә. Сираттағы «Вики-Йәйләү 2016 „Шүлгәнташ“» исемле йыйылыш 15 — 17 июлдә үтте. Башҡорт викимедийсыларының йәйләү урыны итеп өс көнгә Башҡортостан Республикаһының Бөрйән районы һайланды, сөнки бында күп кенә тәбиғәт ҡомартҡылары Урал батыр эпосына бәйле. Берләштерелгән вики-экспедиция һәм вики-семинарҙа 28 кеше ҡатнашты. Улар Шүлгәнташ мәмерйәһенә, Йылҡысыҡҡан күленә, Солоҡсолоҡ музейына барҙы. Ваҡыттың күп өлөшө йәнле фекер алышыуҙарға, теоретик дәрестәр һәм практик күнекмәләргә арналды. Сара барышында «Вики-яҙ 2016» халыҡ-ара марафоны еңеүселәре ҡотланды, уларға иҫтәлекле бүләктәр тапшырылды. Ирекмәндәр сафын өс яңы ҡатнашыусы тулыландырҙы.\nВикияңылыҡтар «Вики-Йәйләү 2016 „Шүлгәнташ“» сараһынан фоторепортаж тәҡдим итә.\nАра яҡын түгел!\nҮҙем, үҙем барам!\nБарып та еттек!\nУрал Хәлиуллин, «КаповоТур» турбазаһы етәксеһе: Рәхим итегеҙ!\nИсточник — https://ru.wikinews.org/w/index.php?title=Башҡортостан_викимедиасылары_йәйләүгә_сыҡты&oldid=459515\nПоследний раз редактировалась 10 августа 2016 в 10:49


Үҙ бәхете менән тыуһын һәр сабый\n16 Ғинуар 2019, 17:30\n2018 йыл да тарих төпкөлөнә китте. Ошо ваҡыт эсендә райондағы демографик хәл тураһында беҙгә район ЗАГС бүлеге етәксеһе Лариса Сафина бәйән итә.\n- 2018 йылда районда 364 бала донъяға килде (2017 йылда – 418). Улар араһында ете игеҙәк тә бар. 106 ғаиләлә тәүге сабыйҙары, 124-ендә - икенсе, 98 ғаиләлә - өсөнсө, 30-ында - дүртенсе, алты ғаиләлә бишенсе һәм артабанғы балалары тыуған. 2017 йыл менән сағыштырғанда былтыр балалар һаны 54-кә аҙыраҡ булды. Сабыйҙарға Зәйнәп, Сәйҙә, Айдана, Осман, Мелания, Стефания, Надир, Умар кеүек һирәк осрай торған исемдәрҙе лә ҡушалар. Артур, Милана, Арина, Булат һәм Радмир исемдәре һаман да популяр булып ҡала. Үлем тураһында 617 акт яҙмаһы (2017 йылда – 627) тултырылды. 349 ир һәм 268 ҡатын-ҡыҙ вафат булды, шуларҙың 227-һе - 80 йәштән өлкәнерәктәр. 28 кеше – фажиғәле рәүештә һәм 20 кеше алкоголь менән ағыуланып вафат булды.\nБөтәһе 261 пар законлы никахтарын теркәне (2017 йыл менән сағыштырғанда 30-ға күберәк). Бер пар – 16 йәшкә тиклем, 4 пар 18 йәшкә тиклем ғаилә ҡорҙо, БДБ илдәре граждандары менән - 11, сит ил граждандары менән 6 никах теркәлде. 161 пар никахтарын тарҡатты (2017 йылда – 155). Уларҙың дүрт пары - бер йылдан әҙерәк, 57 пар - бер йылдан биш йылға тиклем, 42 пар – алты йылдан 10 йылға тиклем, 33 ғаилә пары 11 йылдан 15 йылға тиклем бергә йәшәгән.\nАтайлыҡты билдәләү буйынса 2017 йылда 47 ғариза бирелгән булһа, 2018 йылда ошо һорау менән 56 кеше мөрәжәғәт итте. Уллыҡҡа алыу тураһында 8 (2017 йылда – 16) ғариза теркәлде.\nКүркәм ғаилә юбилейҙарын билдәләүселәр беҙгә йылдан-йыл күберәк мөрәжәғәт итә. Былтыр ЗАГС бүлеге хеҙмәткәрҙәре алтын һәм гәүһәр туйҙарын билдәләгән 33 ғаилә парына тантаналы шарттарҙа Башҡортостан Башлығы исеменән бүләктәр тапшырҙы.\n- Лариса Тәминдәр ҡыҙы, гәзит уҡыусыларыбыҙ һәр айға демографик хәл тураһында мәғлүмәтте түҙемһеҙлек менән көтөп ала. Декабрь айы әлшәйҙәр өсөн нисек булды?\n- Был айҙа 114 гражданлыҡ хәле акты төҙөлдө. 22 бала – 13 ҡыҙ һәм 9 малай донъяға килде. Ҡыҙғанысҡа ҡаршы, 50 кеше гүр эйәһе булды. 28 пар законлы никахҡа инде. 9 ғаилә пары никахтарын тарҡатты.\n- 2018 йылда кемдәр күберәк тыуҙы?\n- Ҡыҙҙар. 186 ҡыҙ һәм 178 малай донъяға ауаз һалды. Быйыл, бәлки, көслө зат вәкилдәре күберәк булыр. Нисек кенә булмаһын, йыл барыбыҙ өсөн дә уңышлы булһын, һәр сабый үҙ бәхете менән тыуһын


3 ғинуар — Башҡорт Википедияһы\n3 ғинуар — григориан стиле буйынса йылдың 3-сө көнө. Йыл аҙағына тиклем 362 көн ҡала (кәбисә йылында 363).\n3 ғинуар Викимилектә\nКоктейль эсеү көпшәһе көнө.\n1870: Нью-Йорк ҡалаһындағы Бруклин күперен төҙөү башлана.\n1959: Аляска АҠШ-тың 49-сы штаты итеп иғлан ителә.\n1961: АҠШ Куба менән дипломатик бәйләнештәрен өҙә.\n1977: Американың «Apple» фирмаһы үҙенең беренсе компьютерын эшләп сығара.\n1993: Мәскәүҙә Рәсәй һәм АҠШ араһында стратегик һөжүм итеү ҡоралдарын артабан ҡыҫҡартыу һәм сикләү тураһында килешеү төҙөлә.\nГорчаковский Павел Леонидович (1920—4.06.2008), ғалим-геоботаник. Рәсәй Фәндәр академияһы академигы (1994), СССР Фәндәр академияһының мөхбир ағзаһы (1990), биология фәндәре докторы (1953), профессор (1954). РСФСР-ҙың атҡаҙанған фән эшмәкәре (1981). Урал һәм уға яҡын биләмәләр флораһы һәм үҫемлектәр донъяһының формалашыу этаптарын өйрәнеүсе, Башҡортостан территорияһында ботаник-географик районлаштырыу үткәреүсе. В. Н. Сукачёв исемендәге премия лауреаты (2001). Почёт ордены кавалеры (1999). Сығышы менән Красноярск ҡалаһынан.\nСкрипиль Валентин Иванович (1920—3.07.1998), тау инженеры. 1949—1986 йылдарҙа «Башкиргеология» беремәһенең яуаплы хеҙмәткәре, шул иҫәптән 1965 йылдан — геология бүлеге начальнигы, 1977—1986 йылдарҙа —геологик фонд бүлеге начальнигы. Ленин премияһы лауреаты (1961). Сығышы менән Краснодар ҡалаһынан.\nМиңлеғәзимов Мәғсүм Ғәббәс улы (1925—25.10.1982), ғалим-инженер механик. 1972—1982 йылдарҙа Өфө нефть институты уҡытыусыһы, шул иҫәптән 1979 йылдан — нефть промыслаһы механикаһы кафедраһы мөдире. Бөйөк Ватан һуғышында ҡатнашыусы. Техник фәндәр докторы (1977), профессор. (1980). Ҡыҙыл Йондоҙ ордены кавалеры. Сығышы менән хәҙерге Башҡортостан Республикаһының Туймазы районы Мәтәүтамак ауылынан.\nРәмиев Мәзит Кәлимулла улы (1930—11.06.1999), ғалим-инженер технолог. 1961 йылдан хәҙерге Энергоресурстарҙы транспортлау проблемалары институтының (ИПТЭР – Институт проблем транспорта энергоресурсов) яуаплы хеҙмәткәре, шул иҫәптән 1972 йылдан өлкән ғилми хеҙмәткәр, 1978 йылдан — лаборатория мөдире, 1987 йылдан — төп ғилми хеҙмәткәр. Техник фәндәр кандидаты (1980). Башҡорт АССР-ының атҡаҙанған уйлап табыусыһы (1985), СССР-ҙың уйлап табыусыһы (1980), СССР-ҙың нефть сәнәғәте отличнигы (1982). СССР Министрҙар Советы (1983) һәм И. М. Губкин исемендәге (1983) премиялар лауреаты.\nЗаруцкий Дмитрий Степанович (1945), хужалыҡ эшмәкәре. 1988—2005 йылдарҙа «Башкирэнерго» йәмғиәте филиалы — Яңы Салауат ТЭЦ-ы директоры. Рәсәй Федерацияһының почётлы энергетигы (1993), Рәсәй Федерацияһы Яғыулыҡ энергетикаһы министрлығының атҡаҙанған хеҙмәткәре (1994). Сығышы менән хәҙерге Башҡортостан Республикаһының Ейәнсура районы Түбәнге Аҡбирҙе ауылынан.\nХәбибуллин Исмәғил Тәлғәт улы (1955), ғалим-математик. 1977 йылдан Башҡорт дәүләт университеты уҡытыусыһы, шул иҫәптән 2002—2006 йылдарҙа дифференциаль тигеҙләмәләр кафедаһы мөдире, бер үк ваҡытта 1992 йылдан — Математика институтында өлкән, 1996 йылдан — төп ғилми хеҙмәткәр. Физика-математика фәндәре докторы (1996), профессор (1999). Сығышы менән хәҙерге Башҡортостан Республикаһының Миәкә районы Сатый ауылынан.\nКәримов Салауат Ғайса улы (1960), яҙыусы, журналист, тәржемәсе һәм юғары мәктәп уҡытыусыһы. 2007 йылдан «Башҡортостан уҡытыусыhы» журналының баш мөхәррире, бер үк ваҡытта 2008—2016 йылдарҙа М. Аҡмулла исемендәге Башҡорт дәүләт педагогия университеты уҡытыусыһы. Рәсәй Федерацияһы һәм Башҡортостан Республикаһы Яҙыусылар һәм Журналистар союздары ағзаһы. Рәсәй Федерацияһының почётлы дөйөм белем биреү хеҙмәткәре (2003), Башҡортостан Республикаһының атҡаҙанған матбуғат һәм киң мәғлүмәт хеҙмәткәре (2014).\nФирҙәт Ғәлиев (1965), театр актёры, радио һәм телетапшырыуҙар алып барыусы. 2004 йылдан «Башҡортостан» дәүләт телерадиокампанияһының «Даирә» ижади берекмәһе комментаторы. Башҡортостан Республикаһының халыҡ артисы (2006) һәм Шәйехзада Бабич исемендәге дәүләт йәштәр премияһы лауреаты (1996).\nКәбирова Миләүшә Фәүзи ҡыҙы (1970), ғалим-стоматолог, Башҡорт дәүләт медицина университетының стоматология факультеты деканы. Медицина фәндәре докторы (2011), профессор (2012). Сығышы менән хәҙерге Башҡортостан Республикаһының Салауат районы Торналы ауылынан.\nКокорин Виталий Васильевич (1975), спортсы. Велосипед спорты буйынса Рәсәйҙең халыҡ ара класлы спорт мастеры (1993). «Ағиҙел» олимпия әҙерлеге үҙәге тәрбиәләнеүсеһе. Шәхси ярышта Рәсәй чемпионы (1994—1995), команда ярышында Рәсәй кубогын яулаусы (1995). Үҫмерҙәр араһында СССР чемпионы (1991). Сығышы менән Силәбе ҡалаһынан.\nЙомағолов Харис Йомағол улы (1891—2.11.1937), партия һәм дәүләт, Башҡорт милли хәрәкәте эшмәкәре. Бөтә башҡорт ҡоролтайҙарында ҡатнашыусы. 1917 йылдың июленән Башҡорт мәркәз шураһы ағзаһы. 1919 йылдың майынан — Башревком рәйесе, бер үк ваҡытта сентябрь—ноябрҙә РКП(б)-ның Башҡортостан өлкә комитеты секретары. Сәйәси золом ҡорбаны.\nҺөнәрғолов Тимерхан Сәлимйән улы (1931—5.01.1976), ғалим-патологоанатом, юғары мәктәп эшмәкәре, йәмәғәтсе. 1955 йылдан Башҡортостан дәүләт медицина институты уҡытыусыһы, шул иҫәптән 1963 йылдан педиатрия факультеты деканы; 1965 йылдан — патологик анатомия кафедраһы мөдире, бер үк ваҡытта 1968 йылға тиклем уҡыу-уҡытыу эштәре буйынса проректор. 1965 йылдан Башҡортостан патологоанатомдары йәмғиәте рәйесе. Медицина фәндәре докторы (1968), профессор (1969). Сығышы менән хәҙерге Башҡортостан Республикаһының Ҡырмыҫҡалы районы Шишмә ауылынан.\nПлеханова Надежда Андреевна (1936), педагогик хеҙмәт ветераны. 1977–1991 йылдарҙа Күмертау ҡалаһының 13-сө мәктәбе (хәҙер Советтар Союзы Геройы Н. Т. Антошкин исемендәге 1-се гимназия) директоры. Башҡортостан Республикаһының атҡаҙанған уҡытыусыһы, РСФСР-ҙың мәғариф отличнигы, Башҡортостан уҡытыусыларының VIII съезы делегаты.\nҒәләүетдинова Наилә Ғизетдин ҡыҙы (1946), Башҡортостан радиоһы һәм телевидение дикторы. Рәсәй Федерацияһының атҡаҙанған мәҙәниәт хеҙмәткәре (2020), Башҡортостан Республикаһының халыҡ артисы (1993).\nЛотфуллин Миҙхәт Ҡәүи улы (1946), хеҙмәт ветераны, Кушнаренко районы Свердлов исемендәге колхоздың элекке механизаторы. Башҡортостан Республикаһының атҡаҙанған ауыл хужалығы хеҙмәткәре.\nАлтынбаева Зөһрә Нариман ҡыҙы (1951), журналист, шағир. Башҡортостан Республикаһының атҡаҙанған матбуғат һәм киң мәғлүмәт хеҙмәткәре (2000). Башҡортостан Республикаһының Журналистар (1986) һәм Яҙыусылар (2006) союздары ағзаһы.\nДәүләтшин Марат Булат улы (1951), хеҙмәт ветераны, ғалим-инженер-төҙөүсе. Башҡортостан Республикаһы Торлаҡ төҙөлөшө фондының элекке генераль директоры. Башҡортостан Республикаһының 2-се саҡырылыш (1999—2003 йылдар) Дәүләт Йыйылышы — Ҡоролтай депутаты. Техник фәндәр кандидаты. Рәсәйҙең почётлы, Башҡортостан Республикаһының атҡаҙанған төҙөүсеһе, хәрби төҙөлөш отличнигы. Сығышы менән хәҙерге Башҡортостан Республикаһының Миәкә районы Ҡырғыҙ-Миәкә ауылынан.\nХарисов Фәрис Фәхрәз улы (1956), ғалим-педагог, дәүләт һәм юғары мәктәп эшмәкәре. 1997 йылдан Татарстан Республикаһының мәғариф министры; 2004 йылдан Мәскәү асыҡ университеты проректоры, 2006 йылдан — Федераль мәғарифты үҫтереү институты директоры, 2009 йылдан — «Здоровьесберегающее образование» журналының баш мөхәррире. Рәсәй Мәғариф академияһының мөхбир ағзаһы (2001), педагогия фәндәре докторы (1999), профессор (2001). Рәсәй Федерацияһының атҡаҙанған уҡытыусыһы (2004) һәм почётлы дөйөм белем биреү хеҙмәткәре (2000). Сығышы менән хәҙерге Башҡортостан Республикаһының Яңауыл районы Истәк ауылынан.\nФәрхетдинова Ләйлә Морат ҡыҙы (1961), ғалим-терапевт. 1986—1994 йылдарҙа Өфө Хеҙмәт медицинаһы һәм кеше экологияһы ғилми-тикшеренеү институты хеҙмәткәре, 1999 йылдан Башҡорт дәүләт медицина университетының өҫтәлмә һөнәри белем биреү институты уҡытыусыһы. Медицина фәндәре докторы (2008), профессор (2016). Ғалим-геолог академик Морат Камалетдиновтың ҡыҙы.\nБаһауетдинов Йәһүҙә Ғилметдин улы (1922—20.03.2000), ауыл хужалығы алдынғыһы. Бөйөк Ватан һуғышында ҡатнашыусы. 1950—1985 йылдарҙа Благовар районының «Октябрь» колхозы бригадиры. Социалистик Хеҙмәт Геройы (1966).\nӘҙеһәмова Рәбиғә Йыһанша ҡыҙы (1927—2017), элемтә тармағы алдынғыһы. 1950—1983 йылдарҙа Баймаҡ элемтә бүлегенең телеграфист-телефонисы. Хеҙмәт Ҡыҙыл Байраҡ ордены кавалеры.\nӘминева Ғәтифә Зекрей ҡыҙы (1937—1996), Бөрйән районы Байназар урта мәктәбенең элекке математика уҡытыусыһы. Башҡорт АССР-ының атҡаҙанған уҡытыусыһы.\nИшмөхәмәтов Рауил Абдрахман улы (1942—3.03.2004), хеҙмәт алдынғыһы. 1962—2003 йылдарҙа Салауат нефть химияһы комбинаты һәм «Салауатнефтеоргсинтез» берекмәһе аппаратсыһы. Башҡортостан Республикаһының атҡаҙанған химигы (1998). Сығышы менән хәҙерге Башҡортостан Республикаһының Ғафури районы Яңғыҙҡайын ауылынан.\nСоловьев Вячеслав Кириллович (1942—2009), спортсы, парашют спорты буйынса СССР-ҙың спорт мастеры.\nХужин Валерьян Дәүләтша улы (1942—18.02.2002), ғалим-агроном-иҡтисадсы. 1988 йылдан халыҡ депутаттарының Бөрө район Советы башҡарма комитеты рәйесе, 1992 йылдан — район хакимиәте башлығы. 1998 йылдан Башҡортостан ауыл хужалығы ғилми-тикшеренеү институты директорының 1 се урынбаҫары. Башҡорт АССР-ының 12-се саҡырылыш Юғары Советы һәм Башҡортостан Республикаһының 1-се саҡырылыш Дәүләт Йыйылышы — Ҡоролтай депутаты. Ауыл хужалығы фәндәре кандидаты (1982), иҡтисад фәндәре докторы (1999). Рәсәйҙең (1995) һәм Башҡортостандың (1991) атҡаҙанған ауыл хужалығы хеҙмәткәре, Рәсәйҙең (1996) һәм Башҡорт АССР-ының (1984) халыҡ мәғарифы отличнигы. Сығышы менән хәҙерге Башҡортостан Республикаһының Салауат районы Шәрип ауылынан.\nАбдрахманов Әнүәр Муллағәли улы (1947), педагогик хеҙмәт һәм сауҙа өлкәһе ветераны. 1986 йылдан «Башпотребсоюз» идараһы рәйесе урынбаҫары; 2007 йылдан Башҡортостан кооператив техникумы директоры. Башҡортостан Республикаһының 12-се саҡырылыш Юғары Советы депутаты. Башҡортостан Республикаһының атҡаҙанған сауҙа хеҙмәткәре.\nБатырова Фәһимә Мансур ҡыҙы (1947), һаулыҡ һаҡлау өлкәһе ветераны, фельдшер. Яңауыл районы Һандуғас ауылы фельдшер-акушер пунктының элекке мөдире. Башҡорт АССР-ының атҡаҙанған медицина хеҙмәткәре.\nҒәлин Заһир Әҡсән улы (1947), комсомол, партия, ауыл хужалығы, муниципаль һәм дәүләт хеҙмәте, юғары мәктәп ветераны, ғалим-иҡтисадсы. 1990 йылдан Башҡорт АССР-ы Министрҙар Советы Рәйесенең 1-се урынбаҫары; 1992—1995 йылдарҙа Әбйәлил районы хакимиәте башлығы; 1995—2003 йылдарҙа «Башводмелиорация» проект-төҙөлөш-эксплуатация берекмәһенең генераль директоры; 2003 йылдан Башҡорт дәүләт аграр университеты уҡытыусыһы, ситтән тороп уҡыу факультеты деканы, 2009 йылдан менеджмент һәм маркетинг кафедраһы мөдире. Башҡортостан Республикаһының 3-сө саҡырылыш Дәүләт Йыйылышы – Ҡоролтай депутаты. Сығышы менән хәҙерге Башҡортостан Республикаһының Әбйәлил районы Хәлил ауылынан.\nҒәлләмова Фәнирә Сәлих ҡыҙы (1947), хеҙмәт ветераны һәм малсылыҡ алдынғыһы. 1966—2002 йылдарҙа Дүртөйлө районының БАССР-ҙың 50 йыллығы һәм Х. Вәлиев исемендәге колхоздың машина менән һыйыр һауыу операторы. 3-сө дәрәжә Хеҙмәт Даны ордены кавалеры (1982), коммунистик хеҙмәт ударнигы (1973). Сығышы менән ошо райондың Исмаил ауылынан.\nКлимин Юрий Викторович (1952), хеҙмәт ветераны. «Баштрансгаз» берекмәһенең элекке электромонтеры. Башҡортостан Республикаһының атҡаҙанған энергетигы.\nҮтәшева Римма Әмир ҡыҙы (1952), һаулыҡ һаҡлау өлкәһе ветераны, ғалим-табип-акушер-гинеколог, йәмәғәтсе. 1975 йылдан Өфөнөң 1-се бала табыу йорто, 1978–1988 йылдарҙа 4-се бала табыу йортоноң табип-акушер-гинекологы, 1988–2008 йылдарҙа – баш табип урынбаҫары; 2013 йылдан Башҡорт дәүләт медицина университеты уҡытыусыһы. Рәсәйҙең 8-се саҡырылыш Дәүләт думаһы, Башҡортостан Республикаһының 4–6-сы саҡырылыш Дәүләт Йыйылышы — Ҡоролтай депутаты, Медицина фәндәре кандидаты. Башҡортостан Республикаһының атҡаҙанған табибы. Халыҡтар дуҫлығы ордены кавалеры. Сығышы менән хәҙерге Башҡортостан Республикаһының Бүздәк районы Сабай ауылынан.\nАҡбулатов Вячеслав Тимерьянович (1957), хеҙмәт ветераны, йәмәғәтсе. Шаран районының Яңы Байгилде ауыл старостаһы, элекке механизатор. Башҡортостан Республикаһының атҡаҙанған ауыл хужалығы хеҙмәткәре (2005). Сығышы менән ошо ауылдан.\nВәлиев Рәфит Рафаэл улы (1957), уҡытыусы-тренер. 1981 йылдан Салауат ҡалаһы балалар-үҫмерҙәр спорт мәктәптәре уҡытыусыһы, 1987 йылдан балалар-үҫмерҙәр спорт-техник мәктәбе, 2003—2016 йылдарҙа (өҙөклөк менән) «Снайпер» мәктәбе директоры. Башҡортостан Республикаһының атҡаҙанған физик культура хеҙмәткәре (1997), СССР-ҙың физик культура һәм спорт отличнигы (1991), Башҡорт АССР-ының иң яҡшы физик культура хеҙмәткәре (1991). Сығышы менән хәҙерге Башҡортостан Республикаһының Саҡмағош районы Күсәкәй ауылынан.\nСаҙретдинова Ләлә Ибраһим ҡыҙы (1957), хеҙмәт ветераны. Ҡыйғы районы ауыл хужалығы идаралығының элекке баш агрономы, район орлок инспекцияының элекке етәксеһе. Башҡортостан Республикаһының атҡаҙанған ауыл хужалығы хеҙмәткәре (2011).\nЮзиев Илдар Ғәфүр улы (1933—21.12.2004), шағир һәм драматург. Татарстандың халыҡ шағиры. Популяр йырҙар авторы.\nҒазина Мәрйәм Фәхрәзи ҡыҙы (1938), ветеран-педагог, 1960—1997 йылдарҙа Баймаҡ ҡалаһының 3-сө мәктәбе уҡытыусыһы, Башҡорт АССР-ы мәктәбенең атҡаҙанған уҡытыусыһы.\nМихайлов Михаил Ларионович (1829—2.08.1865), урыҫ яҙыусыһы, тәржемәсе, публицист. 1856—1857 йылдарҙа Диңгеҙ министрлығы ҡушыуына ярашлы Ырымбур губернаһына экспедиция яһай, башҡорттарҙың фольклоры һәм этнографияһы буйынса материалдар йыя. 1860-сы йылдарҙағы революцион хәрәкәттә әүҙем ҡатнашыусы. 1861 йылда дәүләткә ҡаршы прокламациялар төҙөп таратҡаны өсөн ҡулға алына һәм алты йылға каторга эштәренә хөкөм ителә, ғүмерлеккә Себергә һөргөнгә ебәрелә. Сығышы менән Өфө ҡалаһынан.\nУйылданов Ибраһим Ҡаһарман улы (1909—1974), ауыл хужалығы эшмәкәре. Бөйөк Ватан һуғышында ҡатнашыусы. Баймаҡ районы Карл Маркс исемендәге колхоздың элекке рәйесе. Хеҙмәт Ҡыҙыл Байраҡ ордены кавалеры. Сығышы менән ошо райондың Ярат ауылынан.\nӘхмәҙиев Әнүәр Хәким улы (1914—24.12.1996), халыҡ бейеүҙәрен башҡарыусы, юғары мәктәп уҡытыусыһы. Бөйөк Ватан һуғышында ҡатнашыусы. Башҡорт АССР-ының атҡаҙанған мәҙәниәт хеҙмәткәре (1985). 2‑се дәрәжә Ватан һуғышы ордены кавалеры (1985).\nАбелев Элья Хононович (1919—10.10.1985), спортсы, тренер, йәмәғәтсе. 1945—1979 йылдарҙа «Динамо» ДСО-һының Башҡортостан өлкә советы тренеры, өлкән тренеры, бер үк ваҡытта 1945—1959 йылдарҙа Башҡорт АССР-ының Спорт гимнастикаһы федерацияһы рәйесе һәм йыйылма командаһының баш тренеры. Спорт гимнастикаһы буйынса РСФСР‑ҙың атҡаҙанған тренеры (1968), республика категорияһындағы судья (1960). Сығышы менән хәҙерге Белоруссияның Бобруйск ҡалаһынан.\nАндресон Борис Арнольдович (1939—3.05.2004), ғалим-тау инженеры. 1973—2004 йылдарҙа БашНИПИнефть институтының ғилми хеҙмәткәре. Техник фәндәр докторы (1999). Башҡорт АССР-ының атҡаҙанған рационализаторы (1985). Сығышы менән хәҙерге Краснодар крайының Тбилисский станицаһынан.\nҒәлиев Әсғәт Тәлғәт улы (1949), партия, дәүләт һәм хужалыҡ эшмәкәре. 1991—1998 йылдарҙа Башҡортостан Республикаһының Түләүле хеҙмәттәр буйынса дәүләт комитеты рәйесе, 1999—2000 йылдарҙа Салауат ҡалаһы хакимиәте башлығы. Башҡортостандың хеҙмәтләндереү өлкәһенең атҡаҙанған хеҙмәткәре. Салауат ҡалаһының почётлы гражданы.\nСөләймәнов Рим Солтан улы (1949), ғалим-нефтсе, хужалыҡ эшмәкәре. 1986—2012 йылдарҙа «Газпром добыча Уренгой» яуаплылығы сикләнгән йәмғиәттең генераль директоры. Рәсәйҙең Тау академияһы академигы. Техник фәндәр кандидаты (1993). Рәсәй Федерацияһының атҡаҙанған нефть һәм газ сәнәғәте хеҙмәткәре (1992), Башҡортостан Республикаһының атҡаҙанған нефтсеһе (1998), СССР‑ҙың газ сәнәғәте (1984) һәм Рәсәйҙең яғыулыҡ‑энергетика комплексының почётлы хеҙмәткәре (1998). СССР-ҙың Дәүләт (1987), Ленин комсомолы премиялары (1981) лауреаты. Хеҙмәт Ҡыҙыл Байраҡ (1979), 4‑се дәрәжә «Ватан алдында күрһәткән хеҙмәттәре өсөн» (1999) һәм Рәсәйҙең Дуҫлыҡ ордены (1996) ордендары кавалеры.\nМарсель Сәлимов (1949), Башҡортостандың сатирик һәм юмористик шағиры һәм яҙыусыһы, журналист һәм тәржемәсе, йәмәғәт эшмәкәре. 1988 йылдан СССР-ҙың Яҙыусылар, 1976 йылдан — Журналистар союздары ағзаһы. 1980—2010 йылдарҙа «Һәнәк» журналының баш мөхәррире, 1996—2006 йылдарҙа Башҡортостан Журналистар союзы рәйесе. «Алеко» Халыҡ‑ара конкурсы лауреаты (Болгария, 1996), Эрнест Хемингуэй исемендәге (2017), мәҙәниәт, әҙәбиәт һәм фән өлкәһендәге Евразия халыҡ-ара премияһы (2018) һәм Владимир Набоков исемендәге халыҡ-ара әҙәби премия (2018) лауреаты. Шулай уҡ Рәсәй Журналистар союзы премияһы (1996), Шәһит Хоҙайбирҙин (1998), Сергей Михалков (2010), Николай Гоголь (2015) исемендәге әҙәби премиялар, «Рәсәйҙең алтын ҡауырыйы» (2016) премияһы лауреаты. Рәсәйҙең Дуҫлыҡ ордены (1999) кавалеры.\nУраҙбаев Булат Насир улы (1949—29.09.2011), тележурналист, Башҡортостан телерадиокомпанияһы телевидение студияһының элекке комментаторы. Башҡорт АССР-ының 12-се саҡырылыш Юғары Советы һәм Башҡортостан Республикаһының 1-се саҡырылыш Дәүләт Йыйылышы — Ҡоролтай депутаты. Башҡортостан Республикаһының атҡаҙанған матбуғат һәм киң мәғлүмәт хеҙмәткәре. Сығышы менән Өфө ҡалаһынан.\nКәүсәриә Шафиҡова (1949—4.05.2017), башҡорт шағиры, йырҙар авторы. 1999 йылдан Башҡортостан Яҙыусылар союзы ағзаһы. Ғәли Соҡорой исемендәге премия лауреаты, Яңауыл районының почётлы гражданы.\nФәтихова Лилиә Ғәрифулла ҡыҙы (3.1.1954), эстрада артисы. 1975—2014 йылдарҙа Башҡорт дәүләт филармонияһының нәфис һүҙ оҫтаһы. Башҡортостан Республикаһының халыҡ артисы (2012).\nҒәниев Әкрәм Мөхәмәт улы (1959), дәүләт эшмәкәре, Федераль дәүләт статистика хеҙмәтенең Башҡортостан Республикаһы буйынса территориаль органы етәксеһе (2005). Рәсәй Федерацияһының һәм Башҡортостан Республикаһының атҡаҙанған иҡтисадсыһы.\n3 ғинуарҙа тыуғандар\n1906: Анна Мэй Вонг, Ҡытайҙың «Голливуд йондоҙо» булып танылған беренсе кино актрисаһы.\n1906: Алексей Григорьевич Стаханов, Советтар Союзында «стахановсылар хәрәкәте»н башлаған алдынғы шахтер.\n1925: Ғабдулла Ғәрифуллин, Татарстандың Бөйөк Ватан һуғышы яугире, Советтар Союзы Геройы (1946).\n1925: Григорий Мкртычан, СССР хоккейсыһы һәм тренеры, Олимпия чемпион (1956).\n1936: Николай Рубцов, СССР шағиры.\n1501: Алишер Навои, Урта Азия шағиры, суфыйсылыҡ фәлсәфәһе ғалимы.\n1923: Ярослав Гашек, Чехияның сатирик яҙыусыһы.\n2008: Александр Абдулов (1953), СССР һәм Рәсәйҙең театр һәм кино актёры, РСФСР-ҙың халыҡ артисы (1991).\nhttps://ba.wikipedia.org/w/index.php?title=3_ғинуар&oldid=1107745 ҡабул ителгән\nПоследний раз редактировалась 27 ғинуар 2022 в 07:47\nБыл бит һуңғы тапҡыр 07:47 27 ғинуар 2022 үҙгәртелгән.


Рәсәйҙә командировка таныҡлыҡтары бөтөрөлә // Иҡтисад | новости башинформ.рф\nРәсәйҙә командировка таныҡлыҡтары бөтөрөлә\n17:05, 14 января 2015 Иҡтисад\nӨФӨ, 2015 йыл, 14 ғинуар. /«Башинформ» мәғлүмәт агентлығы, Әлим Фәйезов/.\n«Российская газета»ның бөгөнгө һанында быйылдан башлап Рәсәй Хөкүмәте ҡарары нигеҙендә командировка таныҡлыҡтары бөтөрөлә тип хәбәр ителә.\nДәүләт һәм эшҡыуарлыҡ ойошмалары хеҙмәткәрҙәренә Рәсәй ҡалаларына командировкаға барғанда ошо таныҡлыҡтарҙы алып йөрөргә кәрәкмәйәсәк.\nХәҙер эш биреүсегә сәфәрҙең датаһы һәм ваҡыты күрһәтелгән поезд йәки самолет билеты ла етә. Командировка таныҡлыҡтары «уларҙың йөкмәткеһе хеҙмәткәрҙәрҙе эш буйынса командировкаға йүнәлтеү тураһында бойороҡтоң йөкмәткеһен ҡабатлауы һәм уны тултырыу өҫтәмә хеҙмәт талап итеүе» арҡаһында бөтөрөлә, тип асыҡлыҡ индерелә ҡарарҙың аңлатмаһында. Хеҙмәткәрҙе икенсе ҡалаға эшкә ебәреү өсөн командировка бойороғо ғына кәрәк.\nӘгәр хеҙмәткәр сәфәргә шәхси транспортында барырға теләһә, бында барыһы ла бик ябай. Хеҙмәткәр командировкала булыу ваҡытын рәсми яҙыуҙа күрһәтергә тейеш буласаҡ. Шуның менән бергә сәфәрҙә шәхси транспортты файҙаланыуҙы дәлилләүсе документтарҙы ла тапшырыу зарур.\nРәсәйҙән ситкә сыҡҡанда хеҙмәткәрҙәргә командировка таныҡлыҡтары кәрәкмәй ине, сөнки сикте үтеү тураһында билдә сит ил паспортына ҡуйыла. Бойондороҡһоҙ Дәүләттәр Берләшмәһе илдәренә эшлекле сәфәргә барғанда ла борсолорға урын юҡ: сикте уҙғанда мисәт ҡуйылмаһа, хеҙмәткәрҙең эш буйынса барыуын билеттар менән дә раҫлап була.\n«Командировка таныҡлыҡтарын бөтөрөү — йыш командировкаға йөрөүселәр өсөн генә түгел, ошо командировка эштәре менән шөғөлләнеүселәр өсөн дә күптән көтөлгән ваҡиға, — тип билдәләй Стратегик инициативалар агентлығының генераль директоры Андрей Никитин. — Хөкүмәт ҡарары бухгалтерҙарға йөкләмәне кәметергә, был үҙ сиратында бәләкәй һәм урта эшҡыуарлыҡ өсөн сығымдарҙы ҡыҫҡартырға тейеш».\nТеги: командировка таныҡлыҡтары


Республиканан уҡытыусы – «Рәсәйҙең йыл уҡытыусыһы» бөтә Рәсәй конкурсында иң йәше // Йәмғиәт | новости башинформ.рф\nРеспубликанан уҡытыусы – «Рәсәйҙең йыл уҡытыусыһы» бөтә Рәсәй конкурсында иң йәше\n13:56, 24 августа 2017 Йәмғиәт\nРеспубликанан уҡытыусы – «Рәсәйҙең йыл уҡытыусыһы» бөтә Рәсәй конкурсында иң йәше Фото: РФ Мәғариф һәм фән министрлығы\nӨФӨ, 2017 йыл, 24 август. /«Башинформ» мәғлүмәт агентлығы, Эльмира Сабирова/.\nБашҡортостандан уҡытыусы – «Рәсәйҙең йыл уҡытыусыһы» бөтә Рәсәй конкурсында иң йәше. Был мәғлүмәтте педагогик оҫталыҡты ҡарау буйынса ойоштороу комитеты ултырышында Рәсәй мәғариф министры Ольга Васильева белдерҙе.\n«Был инде 28-се конкурс. Быйыл бөтә төбәктәр ҙә ҡатнашты. Иң йәш ҡатнашыусыға 23 йәш. Ул уҡытыусы Башҡортостандан, уның педагогик эш тәжрибәһе ике йыл. Иң тәжрибәле ҡатнашыусыға 59 йәш, ул Приморье крайынан, уның стажы 37 йылдан ашыу», — тип мәғлүмәттәрҙе килтерҙе федераль ведомство етәксеһе.\nБыйыл федераль финалда айырыуса мәғариф талаптары булған балалар менән эшләүсе уҡытыусылар өсөн яңы номинация барлыҡҡа киләсәк, тип һыҙыҡ өҫтөнә алды Ольга Васильева.\nТәүге тапҡыр байрам концертын федераль телеканалдарҙа эфирға сығарасаҡтар.\nКонкурста ҡатнашыусыларҙың уртаса йәше быйыл 36 йәш, ул былтырғыға ҡарағанда бер йылға кәмерәк, тип билдәләне конкурсты ойоштороу комитеты рәйесе урынбаҫары, «Издательский дом «Учительская газета» ябыҡ акционерҙар йәмғиәте президенты – баш мөхәррире Петр Положевец. «Уртаса педагогик стаж 12 йыл тәшкил итә, ул былтырғы менән сағыштырғанда кәмерәк. Конкурста ҡатнашыусы ҡатын-ҡыҙҙарҙың һаны – 62, ир-егеттәр – 23. Ауыл мәктәптәренән уҡытыусыларҙың һаны артты, былтыр улар һигеҙ ине, быйыл 12. Ҡатнашыусылар араһында иң күбе рус теле һәм әҙәбиәте уҡытыусылары», — тине ул.\nЖюригә 110 кеше: бөтә федераль округтарҙан, 52 федерация субъектынан кандидаттар инәсәк.\nМахсус бүләктәрҙең береһе сифатында берҙәм тауыш менән рус теленә һаҡсыл ҡарау һәм уны һаҡлап ҡалыу өсөн бүләк раҫланды, тип хәбәр итә РФ Мәғариф һәм фән министрлығының матбуғат хеҙмәте.\n«Башинформ» агентлығы хәбәр иткәнсә, Мария Кәримова – Мостай Кәрим исемендәге 158-се Башҡорт гимназияһының инглиз теле уҡытыусыһы. Ул «Башҡортостандың баш ҡалаһының йыл уҡытыусыһы-2017» XX конкурсында абсолют еңеүсе булды.\nКонкурста ҡатнашыусының коллегалары һөйләүенсә, Мария Кәримованың йәш булыуына ҡарамаҫтан, ул уҡыусылар менән уртаҡ тел таба белә. Ул балаларҙы, балалар уны ныҡ ярата.\nТеги: мәғариф,конкурстар,«Рәсәйҙең йыл уҡытыусыһы»


Шәмбе көндө Өфөлә ауыл хужалығы продукцияһы йәрминкәләре үтә // Иҡтисад | новости башинформ.рф\nШәмбе көндө Өфөлә ауыл хужалығы продукцияһы йәрминкәләре үтә\n13:45, 6 февраля 2015 Иҡтисад\n7 февралдә Өфөлә ауыл хужалығы йәрминкәләре эшләй башлай. Йәрминкәләр ай буйына барасаҡ. БР Ауыл хужалығы министрлығынан хәбәр итеүҙәренсә, етештереүселәр арзан хаҡҡа төрлө аҙыҡ-түлек продукттары тәҡдим итәсәк. Аграр ведомство хаҡтар мониторингы үткәрәсәк.\n7 февралдә Өфөнөң Киров, Ленин, Октябрь, Орджоникидзе, Совет райондарында йәрминкәләр үтә. Сауҙа Эшсе хәбәрселәр, Зорге урамдарында, «Пушкин» сауҙа-сервис комплексы, «Народный» павильоны (Өфө — Затон трассаһы), «Меркурий» сауҙа үҙәге, БДАУ-ның Йәштәр һарайы алдындағы майҙандарҙа ойоштороласаҡ.


Өфө дәүләт авиация техник университеты илдең иң яҡшы 12 юғары уҡыу йорто исемлегендә!\nУл Шанхай предметлы университеттар рейтингына ингән 12 Рәсәй вуздары иҫәбендә. Исемлектә Мәскәү, Санкт-Петербург, Томск, Новосибирск дәүләт университеттары һәм Рәсәйҙең башҡа абруйлы юғары уҡыу йорттары бар.\nБылтыр Өфө дәүләт авиация техник университеты шулай уҡ ошо исемлеккә инде, ул саҡта инженер фәндәре буйынса махсус рейтинг баҫылып сыҡһа, быйыл металлургия йүнәлеше буйынса эшмәкәрлеге баһаланған. Быйылғы рейтингта 52 фән өлкәһе ҡаралған, 4 мең самаһы университет баһаланған. Финалға мең дүрт йөҙҙән ашыуы үткән. Иң яҡшы юғары уҡыу йорттары биш талап нигеҙендә билдәләнгән: ғилми эшмәкәрлектең һөҙөмтәлелеге, халыҡ-ара хеҙмәттәшлек, иң яҡшы журналдарҙа мәҡәләләр һаны, халыҡ-ара наградаларҙың һәм премияларҙың барлығы.\nНиколай Криони, Өфө дәүләт авиация техник университеты ректоры: «Шанхай университеттар рейтингында беҙ икенсе йыл. Тәү сиратта был беҙҙең педагогик коллектив һәм ғалимдарыбыҙҙың уңышы. Билдәле журналдарҙа мәҡәләләре даими баҫыла. Халыҡ-ара кимәлде алғанда ла беҙ, мәҫәлән, Көньяҡ Корея, Америка вуздары менән даими хеҙмәттәшлек итәбеҙ. Шуны ла билдәләп үткем килә, рейтингҡа ингән беҙҙән башҡа бөтә университеттар өҫтәмә финанслау ала, ә беҙ фәнни эшмәкәрлекте үҙ аллы алып барабыҙ».\nӨфө дәүләт авиация техник университетында 14 меңгә яҡын студент белем ала. Яҡшы билдәләргә өлгәшкән студенттарға исемле стипендиялар түләү буйынса ла вуз алдынғылар рәтендә. Юғары уҡыу йорто илдең иң абруйлы наградаһы- Ленин ордены менән бүләкләнгән. Вуз камиллашыу һәм үҫеш юлында. Быйыл университет 85 йыллыҡ юбилейын билдәләй.


Хәбәрҙәр: Обама: Гуантанамо базаһындағы төрмә ғүмерлеккә ябылырға тейеш.\nОбама: Гуантанамо базаһындағы төрмә ғүмерлеккә ябылырға тейеш.\n”Гуантанамо базаһындағы төрмә ғүмерлеккә ябылырға тейеш,”-тип хәбәр итте шишәмбе көн АҠШ президенты Барак Обама, Пентагон әҙерләгән пландың Конгрессҡа ебәрелеүе хаҡында ла әйтеп үтте. Аҡ йортта сығыш яһап, ул закон сығарыусыларҙы 91 тотҡон булған был объектты ябыу ниәтен яҡлап сығыуҙы һораны.\nГуантанамо базаһындағы төрмәне юҡ итеү- Аҡ йорт башлығының һайлау алды вәғәҙәһе. Конгрессҡа тапшырылған план 35 тотҡондо, махсус реабилитация прогаммаһын үтеү өсөн, башҡа илдәргә тапшырыуҙы күҙ уңында тота. Ҡалғандарын АҠШ-тың махсус режимлы төрмәләренә күсерергә уйлайҙар.\n“Тарихыбыҙҙың был битен ябыу, 2011 йылдың 11 сентябрь ваҡиғаһынан һабаҡ алыу тураһында һүҙ бара,-ти Обама.-Был проблеманы мин, ул кем генә булһа ла, киләһе президентҡа ҡалдырғым килмәй. Әгәр хәҙер хәл итмәһәк, был мәсьәләне беҙ ҡасан хәл итәбеҙ?”\nАмериканың Кубалағы Гуантанамо базаһындағы төрмә 15 йыл элек “Әл-Ҡаиҙә” төркөмөнә ҡаршы операция башланғас төҙөлә. Бында террористик эшмәкәрлектә шик аҫтына алынған тотҡондар тотола. Уларҙы Кубанан АҠШ-ҡа күсереү ҡарарын ошоғаса конгрессмендар хупламаны. Обама уның зарурлығына ышандырырға тырыша:\n“Был планды тормошҡа ашырып, беҙ террористик пропаганданың нигеҙенә балта сабырға, союздаштарыбыҙ һәм партнерҙарыбыҙ менән мөнәсәбәттәрҙе яҡшыртырға, именлек сараларын көсәйтергә һәм иң мөһиме- американлыларға хас сифаттарҙы күрһәтергә мөмкинлек аласаҡбыҙ.”\nЯңы план 2011 йылда индерелгән Гуантанамо хәрби тотҡондарын АҠШ-ҡа транспортировкалауҙы тыйыусы закондан баш тартыуҙы тәҡдим итә. Эксперттар Конгресстың уны хуплауына бик ышанып бөтмәй.


Бөгөн Башҡортостандың аҫыл улы Жәлил Ғиниәт улы Кейекбаевтың тыуған көнө\nИлленән ашыу тел белеүсе шәхес 1911 йылдың 25 октябрендә Ғафури районының Ҡаранйылға ауылында тыуған. Башҡорт тел ғилеменә нигеҙ һалыусы оло ғалимды яҡташтары онотмай, һәр ваҡыт хөрмәтләп иҫкә ала. Ғалим исемен йөрөткән Сәйетбаба мәктәбендә уның ижадына арнап алтынсы йыл рәттән ғилми-ғәмәли конференция ойошторола.\nРайон мәктәптәренән барлығы иллегә яҡын уҡыусы был сарала үҙҙәренең ғилми эштәрен яҡланы. Айырыуса башланғыс синыф уҡыусылары ижади эштәргә етди әҙерләнгән.Ҡауарҙы мәктәбенең сығыштары тәрән йөкмәткеле, ҡыҙыҡлы булыуҙары менән айырылып торҙо. Кесе йәштә булыуҙарына ҡарамаҫтан, ҡыҙҙар ҡыйыу һәм ышаныслы сығыш яһаны. Жюри ағзаларына ла иң-иңдәрҙе һайлап алыу еңелдән булманы. Улар ғилми эштәрҙең иң сағыуҙарын һайлап алды.\nҒилми эштәрҙе яҡлауҙа ғалимдың ауылдаштары Ҡаранйылға ауылы уҡыусылары ла ла һынатманы. Юлиә Вәхитова иһә ғалимдың биографияһын, ырыу шәжәрәһен, ғилми эшмәкәрлеген төплө өйрәнгән. Беренсе урынды улар Нәркәс Байбулдина менән бүлеште.\nКонкурстың бағыусыһы - Стәрлетамаҡ ҡалаһында йәшәүсе төҙөүсе Әхмәт Мәүлембирҙе улы Аҫылбәков уҡыусыларҙы әҙәби ижадҡа дәртләндереү маҡсатында махсус премиялар тапшырҙы. Жәлил Кейекбаев исемен йөрөткән мәктәптә бындай сара әлегә Ғафури районы күләмендә генә ойошторола. Киләсәктә уның географияһын киңәйтеп, тотош республика кимәленә лә сығырға ниәтләнә сәйетбабалар.


ДЕКРЕТТАҒЫ ҠАТЫН-ҠЫҘҘАР ЯҢЫ ҺӨНӘР АЛЫУ ХОҠУҒЫНА ЭЙӘ\nДекрет ялындағы әсәләр мәшғүллек хеҙмәттәре иҫәбенә квалификацияһын күтәрергә йәки яңы һөнәр алырға мөмкин. Бының өсөн республика бюджетынан өҫтәмә аҡса бүләләр.\n“Демография” милли проект сиктәрендә Башҡортостандың Ғаилә, хеҙмәт һәм халыҡты социаль яҡлау министрлығы «Ҡатын-ҡыҙҙар мәшғүллегенә ярҙам күрһәтеү – өс йәшкәсә балалар өсөн мәктәпкәсә белем биреү шарттарын булдырыу» тураһында Хөкүмәт ҡарары проекты әҙерләгән.\nДокументҡа ярашлы, өс йәшкә тиклемге балаһы булған хеҙмәткәрҙәрҙе яңынан уҡытҡан өсөн эшҡыуарҙарға һәм юридик берәмектәргә компенсация бирелә. Эш биреүсе уҡытыуҙы үҙе ойоштора һәм курстар өсөн аҡса түләй. Уҡытыу күп тигәндә 6 ай дауам итеүе мөмкин, ә республика уға был сығымдарҙы ҡаплай.


Өфөлә 19-20-се быуаттың архитектура ҡомартҡылары тергеҙеләсәк\nӘле «Боронғо Өфө» республика тарихи-мәҙәни музей-ҡурсаулығы проектҡа конкурс иғлан иткән. Унда бөтә Рәсәй архитекторҙары ҡатнаша ала. Ғаризалар 16-сы сентябргә тиклем ҡабул ителә. Еңеүсе ноябрҙең аҙағында иғлан ителсәк.\nБыл Башҡортостанда асыҡ һауа аҫтындағы тәүге музей буласаҡ. Ул башҡаланың күркәм урындарының береһендә, Сәғит Агиш урамы менән Салауат Юлаев проспекты киҫелешкән ерҙә урынлашасаҡ. Музей тарихи ысынбарлыҡты, йәғни боронғо Өфөнөң йөҙөн тергеҙеүҙән тыш халыҡтың яратҡан ял итеү урыны ла булыр тип көтөлә. Йорттар эсендә милли ресторандар, оҫтаханалар, сувенирҙар һатыу урындары асыу ҡаралған. Улар барыһыла боронғо стилдә булырға, йәғни килеүселрәҙе шул замандың һулышы менән сорнап алырға тейеш.


«Киске Өфө» гәзитенең сайты - ШИК ТЫУҺА... - 2020 - Мәҡәләләр\nБыл тажзәхмәт, ирекһеҙҙән, йәмғиәтте шикләнергә өйрәтте: эргәлә берәйһе сөскөрһә лә, йүткерһә лә, шунда уҡ баштан мең төрлө уй үтә - сирле түгелме икән... Ә бит кеше сәбәпһеҙ ҙә сөскөрөүе йәки йүтәлләп алыуы мөмкин. Шулай ҙа бөгөн шикләнеү кәрәктер ҙә, сөнки эргәбеҙҙә әллә күпме кешенең сирҙе тышҡы билдәләрһеҙ генә үткәреп ебәреүе, вирус йөрөтөүсе булыуы мөмкин. Әммә шикләнеү ҙә самалы булырға тейеш, юҡһа, уның фобияға әйләнеп, организмға кире йоғонто яһауы ла бар. Юҡҡа ғына психологтар ҙа, ниндәй генә сир булыуға ҡарамаҫтан, иң мөһиме - күңел көрлөгөн һаҡларға, шатлана-ҡыуана белеү сифатынан айырылмаҫҡа кәңәш итә, көлөүҙе хатта терапия тип тә атай. Ләкин бәндә бағышлай, Хоҙай һағышлай, тип бер нигеҙһеҙ әйтмәгәндәр: Аллаһы Тәғәләнең беҙгә ҡарата үҙ пландары бар һәм ул көтмәгәндә-уйламағанда һынау биреп тә ҡуя. Әгәр ҙә организмығыҙҙа ниндәйҙер үҙгәрештәр һәм яңы коронавирус инфекцияһына шик тыуһа, артабан был шигегеҙ раҫланһа, нимәләр эшләргә? Башҡортостан Республикаһының һаулыҡ һаҡлау министры урынбаҫары Евгений Кустов "Башинформ" мәғлүмәт агентлығына ошо хаҡта бына нимәләр һөйләй.\nКоронавирус симптомдары киҫкен респиратор вирус инфекцияһына (ОРВИ) оҡшаш:\n- тән температураһы күтәрелә,\n- тын алыуы ауырлаша,\n- сөскөртә, йүткертә, танау тона,\n- мускулдар һәм күкрәк ауырта,\n- баш ауырта һәм хәлһеҙлек тойола,\n- күңел уйнарға, эс китергә мөмкин.\nӘгәр коронавирус сирле менән бәйләнештә булһағыҙ, ауырыу көсәйгән илдән ҡайтһағыҙ, температурағыҙ юғары, тынығыҙ ҡыҫыла, йүткертә икән - өйҙә ҡалығыҙ һәм табипҡа мөрәжәғәт итегеҙ. Хәҙер өйҙә медицина ярҙамы элекке кеүек 38,5 градус булғанда ғына түгел, ә теләһә ниндәй температура ваҡытында ла күрһәтелә. Әйткәндәй, терегөмөшлө градусниктарға өҫтөнлөк биреү яҡшы, сөнки улар дөрөҫ күрһәтә. Контактһыҙ градусниктар кеше урамдан ингәндә - түбән итеп, ә инде хәрәкәт иткәндән һуң, киреһенсә, юғары температура күрһәтеүе ихтимал. Медицина хеҙмәткәре температураны үлсәргә, йөрәк эшмәкәрлеген тикшерергә, ҡан баҫымын үлсәргә, пульсоксиметрия үткәрергә тейеш. Һөҙөмтәләр буйынса ул йә ҡандың дөйөм анализын тапшырыуҙы, йә компьютер томографияһы (КТ) үтеүҙе билдәләйәсәк.\nСир киҫкен үткәндә тән температураһы 38,5 градустан юғарыраҡ була, тын ҡыҫыла, тын алыуы ауырлаша. Сатурация ваҡытында ҡандағы кислород 90-92 процент булһа, өҫтәмә рәүештә ҡандың биохимик анализы, күкрәк ситлегенә КТ йәки рентгенография билдәләнә. Коронавирус раҫланған осраҡта һәр ваҡытта ла мотлаҡ дауаханала ятыу кәрәкмәй. Сир еңел үткәндә пациент участка табибы күҙәтеүе аҫтында өйҙә дауаланырға мөмкин. Сир урта һәм ауыр дәрәжәлә булһа, тиҙ ярҙам бригадаһы саҡырыла. Сирле, әгәр хәл-торошо ҡапыл насарланһа, үҙе лә тиҙ ярҙам саҡыра ала.\nНиндәй профилактика ғәмәлдәре башҡарырға?\n- Социаль дистанция һәм битлек режимын һаҡларға!\n- Ҡулдарҙы йыуырға һәм эшкәртергә!\n- Биткә ҡулдар менән теймәҫкә!\n- Халыҡ күп булған ерҙә йөрөмәҫкә!\n- Сәйәхәттәрҙе кисектерергә!\nКомпьютер томографияһы һәм рентген-тикшереүҙәр\nАлда әйтеп үтеүебеҙсә, пневмонияны диагностикалау ике юл менән башҡарыла: КТ һәм рентгенография. Уларҙың икеһе лә һөҙөмтәле. Ауыр дәрәжәле сирлеләргә генә КТ үткәрелә, башҡа осраҡтарҙа рентгенография ла үткәрелеүе мөмкин. Бында шуны ла оноторға ярамай, компьютер томографияһы - ул дауа түгел, ә организмдың нурланыуы сәләмәтлек өсөн зыянлы. Шуға күрә, тәүге шик булыу менән КТ үтергә ашыҡмағыҙ. Сирләгән осраҡта ла тәүге 5-6 көндә үпкәнең зарарланыуы күренмәй. КТ-ға йүнәлтмәне дауалаусы табип температура 5 көн дауамында 38 градустан юғары булғанда, ҡапыл тын алыуы ауырлашҡанда, күкрәк ситлеге ауыртҡанда, һауа етмәгәндәй тойолғанда, сатурация 92-90 проценттан түбән булғанда бирә. Пульсоксиметрияға килгәндә, ул тын алыу етешһеҙлеген асыҡлау өсөн кәрәк. Прибор менән табиптар ҡуллана, әммә уны граждандар үҙҙәре һатып алып, өй шарттарында ла сатурацияны күҙәтеп тора ала. Норма - 97-99 процент, әгәр 95 проценттан түбән булһа - күҙәтеү аҫтына торорға, 92-90 процент булғанда мотлаҡ табип саҡыртырға кәрәк.\nКүптәр "тиҙ ярҙам" саҡыртып та, уларҙы көтөп ала алмауына зарлана. Әлеге ваҡытта, яҙғы осор кеүек, сирҙең артыуы күҙәтелә һәм "тиҙ ярҙам" бригадаһына шылтыратыуҙар геометрик прогрессияла арта. Әгәр был хеҙмәткә шылтырата алмаһағыҙ, Башҡортостан Республикаһы Һаулыҡ һаҡлау министрлығының коронавирус инфекцияһы мәсьәләләре буйынса тәүлек әйләнәһенә эшләгән күп каналлы тура бәйләнеш телефондарына шылтыратырға мөмкин: 8 (347) 286-58-27, 8 (347) 279-91-20.\nЯҙылған: 30.10.20 | Ҡаралған: 344


Йән дә, ҡан да тарта\n4 Июль 2019, 19:54\nИсмаҡай ауылында Иҙрисовтар ғаиләһе ауылдан йыраҡ түгел, матур урман эсендә Шәжәрә байрамы үткәрҙе. Шул тиклем шәп әҙерләнгәндәрен килгәс кенә күреп хайран ҡалдыҡ. Бѳтә туғандарҙың шәжәрәләре матур итеп биҙәлгән сәхнәнең түренә элеп ҡуйылған. Беҙ ҙә, Солтановтар ғаиләһе, ошо ҙур байрамда оло урын алып торҙоҡ.\nТѳрлѳ тарафтарҙан килгән туған-тыумасалар менән осрашып, ҙур бер ғаилә булып иркен ѳҫтәл артында һәр береһе менән танышып, яңынан туғанлашып сыҡтыҡ. Ҡыҙғанысҡа ҡаршы, күптәре килә алмаған. Хафиз Мѳжәүир улы Иҙрисов, ҡатыны Венера, ҡыҙҙары Олеся менән Светлана, тормош иптәштәре, hеңлеhе Ғәзизә, ҡыҙы Ғәлиә, йыр-моң өҫтәүселәр Илгиз, Илнурҙың ярҙамы менән байрамыбыҙ гѳрләп торҙо. Йыйыныбыҙҙы йәмләндереп, балаларға, ѳлкәндәргә уйындар, конкурстар ойошторолдо. «Татарстанда йәшәгәс, әсәй яғынан күп кенә туғандарҙы белмәй инек. Беҙҙе хѳрмәт итеп саҡырғанығыҙ ѳсѳн ҙур рәхмәтлебеҙ», - тинеләр ағайым Рауил Әхмәдиә улы Солтанов, еңгәм Гүзәлиә, кейәүҙәре Айрат.\nБайрам булғас, бүләкһеҙ булмай бит инде. Тантананы алып барған Ғәзизә апай менән Ғәлиә, Хафиз ағай диплом менән бүләк тапшырҙылар, хатта һәр килгән ҡунаҡҡа шәжәрә значогы менән иҫтәлекле магнит та ѳләштеләр.\nТѳрлѳ номинациялар булдырылғайны. Туғандар араhында Үҙәнбаш ауылында йәшәп ятҡан Фаҡия Сәйетгәрәева (82 йәш) менән Рәхит Хәлилов (87 йәш) «Иң оло йәштәге»ләр булды. «Иң бәләкәй йәштәге» туғаныбыҙ 19 июндә тыуҙы. Шулай уҡ «Йыраҡтан килгән ҡунаҡ»ты, иң әүҙемдәрҙе «Конкурстарҙа ҡатнашҡан ѳсѳн» билдәләп үттеләр.\nШәжәрә байрамыбыҙ Исмаҡай ауылына нигеҙ һалыныуға 295 йыл тулыуына тап килеүе менән дә иҫтәлекле һәм әһәмиәтле булды. Тыуған яҡтарҙа булып, туғандар менән осрашыуҙан бѳтәбеҙ ҙә онотолмаҫ тәъҫораттар алып, бәйләнеште ѳҙмәҫкә килешеп таралыштыҡ.


Башҡортостан юлдаш телевидениеһы коллективын яңы етәксе менән таныштырҙылар // Йәмғиәт | новости башинформ.рф\nБашҡортостан юлдаш телевидениеһы коллективын яңы етәксе менән таныштырҙылар\n7:07, 14 марта 2017 Йәмғиәт\nБашҡортостан юлдаш телевидениеһы коллективын яңы етәксе менән таныштырҙылар Фото: sobkor02\nӨФӨ, 2017 йыл, 14 март. /«Башинформ» мәғлүмәт агентлығы, Эльмира Сабирова/. «Башҡортостан» телерадиокомпанияһы генераль директоры вазифаһына Рөстәм Зәрәфетдинов тәғәйенләнде. Башҡортостан юлдаш телевидениеһы хеҙмәткәрҙәрен яңы етәксе менән Башҡортостан Башлығы Хакимиәте етәксеһе урынбаҫары Максим Михайлов һәм Башҡортостан Республикаһы Матбуғат һәм киң мәғлүмәт саралары агентлығы етәксеһе Борис Мелкоедов таныштырҙы.\nРөстәм Зәрәфетдинов – билдәле тележурналист. 2015 йылдың июненән алып Рәсәй Федерацияһы Президентының Волга буйы федераль округындағы тулы хоҡуҡлы вәкиле Михаил Бабичтың матбуғат секретары вазифаһын биләне.\nБелешмә. Рөстәм Зәрәфетдинов 1982 йылда тыуған. Башҡорт дәүләт университетының иҡтисад факультетын тамамлаған. 2006 йылдан «Башҡортостан» дәүләт телерадиокомпанияһында махсус хәбәрсе, «Яңылыҡтар-Башҡортостан. Аҙна яңылыҡтары» аҙналыҡ тапшырыуҙар алып барыусыһы, «Яңылыҡтар FM- Өфө» радиостанцияһы алып барыусыһы булып эшләй. 2007 йылда «ТЭФИ-Төбәк» бөтә Рәсәй телевизион конкурсы финалсыһы була һәм Федераль матбуғат һәм киң коммуникациялар буйынса агентлығы грантын яулай. Шул уҡ йылда «Рәсәй» телеканалының мәғлүмәт хеҙмәтен етәкләй. Бөтә Рәсәй дәүләт телерадиокомпанияһының Башҡортостан филиалы директоры һәм баш мөхәррире булып эшләй.\nТеги: Башҡортостан юлдаш телевидениеһы, тәғәйенләүҙәр


Шәфҡәт туташы 7 йәшлек малайҙы үлемдән ҡотҡара\n18:10 - 05.12.2018\nБашҡортостанда 41 йәшлек ханым 7 йәшлек малайҙы үлемдән ҡотҡарып ҡалған. Был ваҡиға 10 ноябрҙә Баймаҡ ҡалаһында була. Герой-ҡатын Рита Амантаева беҙгә ошоларҙы һөйләне.\n- Был хәл ял көнө булды. Өйҙә ултырғанда, бер ҡыҙ бала ярҙам һорап инде. Сыҡһам, йылғала бер бала һыуға...\nӨфөлә бер кешене машина тапаған\nРеспублика автоинспекцияһынан хәбәр итеүҙәренсә, 35 йәшлек ир Миловка шоссеһы ситенән атлап барған. Уны арттан килгән автомобиль бәрҙергән. Ир ашығыс медицина ярҙамы килеп еткәнсе йән биргән. Кушнаренко районында ла ауыр авария булған. 34 йәшлек ханым йөк машинаһын уҙырға теләгән һәм ҡаршыға...\nБаш ҡала мэры Өлфәт Мостафин Мортаза Рәхимов менән осрашты\nӨфө ҡала хакимиәте башлығы Өлфәт Мостафин Башҡортостандың беренсе президенты Мортаза Рәхимов менән эшлекле осрашыу үткәрҙе. Мортаза Рәхимов республика менән етәкселек иткән йылдарҙа Өлфәт Мостафин уның менән бергә эшләгән. Ул Башҡортостан Президенты хакимиәтенең финанс-хужалыҡ идаралығын...\nКарамель кәнфиттәр алырға ярамай\nБелгестәр яңы йылға карамель кәнфиттәр алырға тәҡдим итмәй. Шоколад, зефир һәм ҡаҡҡа өҫтөнлөк бирергә кәрәк тигән фекерҙә улар. "Рәсәй ҡулланыусылар хоҡуғын күҙәтеү хеҙмәте эксперттары яңы йыл бүләктәренең сифатына бәйле һорауҙарға яуап бирә", -ти ойошманың матбуғат секретары Анастасия Кусимова...\n16:55 - 05.12.2018\nӨфөләге Һуҡырҙар өсөн республика китапханаһына күреү һәләтен юғалтҡан уҡыусылар йөрөй.\n"Уларҙы оҙатып килгән кешеләр йыш ҡына ҡыйынлыҡҡа осраған. Бина алдында автомобиль ҡалдырыу өсөн урындар юҡ ине", - ти китапхана етәксеһе Айгөл Әминева.\nӨфөлә крематорий барлыҡҡа килеүе ихтимал\nБашҡалабыҙҙа йәшәүсе ҡатындың һорауына хакимиәт вәкилдәре шундай яуап биргән. Крематорий Орджоникидзе районының Төньяҡ сәнәғәт зонаһында урынлашырға мөмкин. Бөгөн проект документтары әҙерләнә. Хәтерегеҙгә төшөрәбеҙ, крематорий төҙөү кәрәклеге тураһында 2012 йылда һүҙ ҡуҙғатҡайнылар. 3 йылдан...\nАлина Сөләймәнова - Өфө ҡала хакимиәте башлығы урынбаҫары\n16:10 - 05.12.2018\n“Вся Уфа” телекомпания етәксеһе Алина Сөләймәнова Өфө ҡала хакимиәте башлығының йәмәғәт бәйләнештәре буйынса урынбаҫары итеп тәғәйенләнде. Ул шулай уҡ мәҙәниәт өлкәһе өсөн яуаплы була. Мэрияла Сынтимер Баязитов башҡарған вазифалар өлөшләтә Алина Сөләймәноваға йөкмәтелә. Алина Сөләймәнова Бөтә...\nИртәгә республикала һәм Өфөлә көндөң аяҙлы-болотло, башлыса яуым-төшөмһөҙ булыуы, төнөн төньяҡ-көнбайыш райондарҙа бер аҙ ҡар яуыуы көтөлә. Юлдарҙа еңелсә боҙлауыҡ. Ел көнсығыштан һәм көньяҡ-көнсығыштан, талғын. Һауа температураһының республикала төндә 14-19, төньяҡта 8-13, көндөҙ 3-8, Өфөлә...\nФилармонияла өрлөк емерелгән\nӨфөләге Башҡорт дәүләт филармонияһында ғәҙәттән тыш хәл булған. Сәхнәлә өрлөк емерелеп төшкән. Һөҙөмтәлә дүрт хеҙмәткәр зыян күргән. Ике кеше дауаханаға оҙатылған. Медицина ярҙамы күрһәтелгәндән һуң, улар өйҙәренә ҡайтарылған. Икәүһе стационар дауаланыуҙан баш тартҡан. Был хәл ҙур залда...\nНефтекама ижадсылары ғәҙеллек эҙләй\n14:30 - 05.12.2018\nБер төркөм Нефтекама рәссамдары урындағы хакимиәттән атҡарылған эш өсөн аҡса алмай интегә. Ижадсылар торлаҡ-коммуналь хужалыҡ хеҙмәткәрҙәренә арналған скульптура композицияһын яһаған. "Судҡа мөрәжәғәт итеү ҙә һөҙөмтә бирмәне", - ти Башҡортостандың атҡаҙанған рәссамы, скульптор Илшат Ғиләжев. ...


«Мир» телекомпанияһы Башҡортостан белорустары хаҡында тапшырыу төшөрҙө // Йәмғиәт | новости башинформ.рф\n«Мир» телекомпанияһы Башҡортостан белорустары хаҡында тапшырыу төшөрҙө\n13:04, 31 августа 2011 Йәмғиәт\nМәскәүҙең «Мир» телерадиокомпанияһы «Башҡортостан белорустары» тигән тапшырыу төшөрҙө. Киноға төшөрөү Өфөлә һәм Иглин районында алып барылды.\nБашҡортостан Республикаһының Халыҡтар дуҫлығы йортонан хәбәр итеүҙәренсә, тапшырыу «Үҙебеҙҙекен һайла – үҙебеҙҙекен һатып ал!» республика акцияһы сиктәрендә Өфөнөң Спорт һарайы алдындағы майҙанда үткән Иглин һуғаны һәм балы йәрминкәһендә төшөрөлә башлаған. Съемкала «Балтика» белорус тарихи-мәҙәни үҙәге һәм «Сябры» халыҡ ансамбле ҡатнашҡан.\nБынан һуң киноға төшөрөү төркөмө Башҡортостан белорустары компактлы йәшәгән Иглин районының Балтика ауылына барып, мәктәптә белорус теле дәресен төшөргән, тарихи-мәҙәни үҙәктең музей бүлмәһен ҡараған, артабан белорус ғаиләһенә ҡунаҡҡа ингән. Унда телерадиокомпания хеҙмәткәрҙәре белорустарҙың көнкүреше менән танышып, драник кеүек милли ризыҡ әҙерләү барышын ҡараған.\nТеги: телевидение, милли сәйәсәт


Һүҙҙәре күңелгә май булып яғыла » Башҡортостан гәзите | Газета Башкортостан на башкирском языке\nБашҡортостан гәзите » Йәмғиәт » Һүҙҙәре күңелгә май булып яғыла\nҺүҙҙәре күңелгә май булып яғыла 19.12.2012 // Йәмғиәт\nБәпесем, ҡолонсағым, ҡояшым, айым, гөлөм, матурым, бәпкәм, шатлығым, бәхетем... Өләсәйем мине һәр саҡ ошондай һүҙҙәр әйтеп иркәләй, ә миңә шул хәтлем рәхәт. Яғымлы һүҙҙәре күңелде күтәрә, йәнд иретә.\nӨләсәйем Мәрғиә Зөлҡәрнәй ҡыҙы Әхмәтшина (Ғәлиәкбәрова) Күгәрсен районының Муса ауылында беренсе бала булып донъяға килгән. Бөйөк Ватан һуғышы башланып, атаһы һуғышҡа киткәс, ҡустыһы Зөфәр тыуған. Оҙаҡ та тормай, аталары яуҙа хәбәрһеҙ юғалған.\n“Ашығыс рәүештә атайҙарыбыҙҙы, ағайҙарыбыҙҙы илаша-илаша һуғышҡа оҙатыуыбыҙ әле лә күҙ алдында”, – тип иҫләй өләсәйем. Ауылда ҡалған ҡатын-ҡыҙ һәм бала-саға ҡар яуғансы көлтә бәйләй, ҡул бысҡыһы менән утын әҙерләй. Өләсәемдең әсәһе лә, һыуыҡта эштә йөрөп, һалҡын үткәрә һәм дауаханаға эләгә. Ике айлыҡ һәм алты йәшлек балалары өйҙә ҡалғанда әсә кеше нисек ситтә түҙеп ятһын инде. Ул табиптарҙан ҡасып, өйөнә ҡайта. Ишектән инеү менән “балам, балаҡайым” тип йығыла ла йән бирә. Үкһеҙ етем ҡалған кескәйҙәрҙе ҡарт өләсәйҙең бер туған ағаһы үҙенә ала.\nӨләсәйемә 11 йәш тулғас, күрше аулыдан инәһе килеп, уны Мораҡтағы балалар йортона бирә. Унда 16 йәшенә тиклем тәрбиәләнә. Артабан төҙөүсегә уҡып сыға һәм төҙөүсе-маляр булып эш башлай. Тракторсы һөнәрен дә үҙләштереп ала. Тап шул саҡта олатайым Әхмәт Әғзәм улы Әхмәтшин Мораҡта механизаторға уҡып йөрөгән. 1958 йылда танышып, бергә Ишембай районының Бәләкәй Мәҡсүт ауылына ҡайталар.\nОлатайымдың беренсе ҡатынынан бер улы булған була. Мөхтәр бабайымдан тыш, биш балалары донъяға килә – Юлай, Салауат, Айһылыу, Әхтәм, Рөстәм. Барыһын да тигеҙ һөйөп үҫтерәләр. Һәр береһе тормошта үҙ урынын табып, матур ғаилә ҡороп, төрлөһө төрлө яҡта йәшәп ята. Уртаҡ тормош ҡороуҙарына 44 йыл тулғандан һуң олатайым вафат булып ҡалды.\nӨләсәйем бик бай, сөнки алты балаһы, 15 ейән-ейәнсәре, туғыҙ бүлә-бүләсәре бар. Хәҙер ҡәҙерлебеҙ кинйә улы Рөстәмдең ғаиләһе, йәғни беҙҙең менән тора. Ҡунаҡҡа килгән балаларына, ейән-ейәнсәрҙәренә өгөт-нәсихәтен бирә, бүлә-бүләсәрҙәрен һөйөп ҡыуана, матур уйҙар менән йәшәй.\nҺөйөклөбөҙ мине бәйләргә, сигергә, бешеренергә өйрәтте. Беҙгә килгән әбей-бабайҙар мине тыңлай ҙа: “Был баланың теле өләсәһе янында асылған”, – ти. Башта әйткәндәрен аңламай инем. Баҡтиһәң, өләсәйем әйтмешләй, тәмләп һөйләйем икән. “Телдең матурлығын, тәмен олоғайғас ҡына аңлайһың”, – ти ул.Тимәк, өләсәй эргәһендә үҫеү, уның тәрбиәһен алыу миңә тел асҡыстары биргән, туған телемә һөйөү уятҡан.\nБиксән мәктәбенең IX класс уҡыусыһы.\nРишат от 22.12.2012, 18:50\nМолодец Лилия,очень хорошую статью написала.У вас счастливая бабушка у неё прекрасные внуки и внучки.\nУмничка Лилия.Счастья Вам и всем вашим близким.\nЛилия молодец всем счастья\nалмаз от 22.12.2012, 22:06\nУмница Лилия))так держать)))\nДинар от 23.12.2012, 20:49\nЛилиә, бик матур, тәрән мәгәнәле инша язганһың, афарин!\nЛилия от 25.12.2012, 19:47\nЛиличка,ты молодец!!!! Твоя бабушка гордится тобой!!!


Киләһе курорт миҙгеленә Ҡара диңгеҙ буйында Башҡортостандың үҙ балалар шифаханаһы барлыҡҡа киләсәк\nБыл турала Рөстәм Хәмитов менән Ҡырым етәксеһе Сергей Аксёнов араһында үткән һөйләшеүҙә килешелде. Йыл әйнәнәһенә эшләйәсәк лагерь биш меңгә яҡын баланы ҡабул итер тик көтөлә.\nЯҡтар араһында Ҡырымда үткән осрашыуҙа хеҙмәттәшлек мәсьәләләре тикшерелде. Быйыл майҙа Сергей Аксёнов рәйеслегендәге рәсми һәм эшлекле даирәләр делегацияһы Өфөлә булып ҡайтҡайны. Уның составына республика хөкүмәте ағзалары һәм Ҡырымдың Башҡортостан менән хеҙмәттәшлек итергә теләгән предприятиелары етәкселәре инде. Был юлы инде беҙҙең республика делегацияһы ла яуап сәфәре менән ярымутрауға барҙы. Төбәк етәкселәре ҡатнашлығында үткән осрашыуҙа Сергей Аксенов Евпатория ҡалаһындағы «Юбилейный» балалар шифаханаһы Башҡортостанға тапшырылыуы тураһында әйтте. Әлбиттә, ял йортон ремонтлау өсөн ҙур сығымдар талап ителәсәк. Әммә республика башлығы билдәләүенсә, шифахананы төҙөкләндереүгә һәм уның матди базаһын нығытыуға аҡса йәлләнмәйәсәк.\nОсрашыуҙа Башҡортостан Хөкүмәте менән Ҡырым Республикаһының Министрҙар советы араһындағы Меморандумға ҡул ҡуйылды. Ярымутрауға сәфәре барышында Рөстәм Хәмитов шулай уҡ шефлыҡҡа алынған Белогорск районының социаль-иҡтисади хәле менән танышасаҡ. Сергей Аксенов ярҙамға рәхмәтен белдерҙе һәм артабан да хеҙмәттәшлек итергә саҡырҙы. Башҡортостан делегацияһы Белогорск районында «Рәсәйгә ант» тип аталған төбәк-ара фестивалдә лә ҡатнаша. Ул Башҡортостан һәм Ҡырымдың Рус дәүләтенә ҡушылыуының юбилей даталарына арнап ойошторола. Фестивалде берлектә уҙғарыу тураһында Ҡырым вәкилдәренең Башҡортостанда рәсми сәфәре барышында килешелде.


Тәфтиш комитеты Мәсетле районында теркәлгән енәйәт эшен тикшерә\nКисә Оло Ыҡтамаҡ ауылында йәшәүселәр дежур бүлеккә өйҙәрҙең береһендә атыу тауышы ишетелеүен, һуңынан өс кешенең кәүҙәһе табылыуы тураһында хәбәр итә.\nҠайһы бер мәғлүмәттәр буйынса, 40 йәш тирәһендәге ир менән ҡатын араһында ыҙғыш ҡуба. Һөҙөмтәлә ғаилә башлығы һунар мылтығын сығарып, хәләл ефете менән 18 йәшлек улына ата. Алынған йәрәхәттәрҙән әсә менән ул дауаханала вафат була. Енәйәт ҡылған ир ошо уҡ ҡоралдан үҙе лә атылып үлә. Ваҡиға урынында әле тикшереү бара.


Радий Хәбиров Еңеү паркында "Мәңгелек ут"ҡа сәскәләр һалды\n9 майҙа Башҡортостан Башлығы Радий Хәбиров Бөйөк Еңеүгә 76 йыл тулыуға арналған тантанала ҡатнашты. Ул Башҡортостан Республикаһының күп милләтле халҡы исеменән Еңеү паркында урынлашҡан Советтар Союзы геройҙары Александр Матросов менән Миңлеғәле Ғөбәйҙуллиндың һәйкәленә, "Мәңгелек ут"ҡа сәскәләр һалды.\nРәсәй Федерацияһының һәм Башҡортостан Республикаһының дәүләт гимндары яңғырағандан һуң, тантанала ҡатнашыусылар Бөйөк Ватан һуғышында Тыуған ил һағында торғандарҙы, яу яланында ятып ҡалған батырҙарҙы бер минутлыҡ тынлыҡ менән иҫкә алды.\nРадий Хәбиров ике тапҡыр Советтар Союзы Геройы Муса Гәрәев исемендәге Өфө дөйөм белем биреү осоусылар мәктәп-интернаты тәрбиәләнеүселәрен, Өфө дәүләт авиация техник университеты һәм Рәсәйҙең Эске эштәр министрлығының Өфө юридик институты курсанттарын сәләмләне. Уҡыусылар, курсанттар яугирҙәрҙең үлемһеҙ батырлығына арналған тантаналы маршта ҡатнашты.\nРеспублика етәксеһе Еңеү паркындағы “Еңеүҙең алтын йондоҙҙары” интерактив майҙансыҡтарҙы, кадеттар сығышын, йәш шиғыр уҡыусылар бәйгеһен, фотоһүрәттәр һәм картиналар күргәҙмәһен, Эске эштәр министрлығы кинология хеҙмәте үҙәгенең эттәре сығышын ҡараны.\nРадий Хәбиров ветерандар һәм Өфө халҡы менән аралашты, уларҙы байрам менән ҡотлап һаулыҡ, оҙон ғүмер теләне.


аноним ч - Видеочивать Германия\nУл үҙенең ирекле фекер булыуы менән беҙ барлыҡ проблемаларҙы аңлатма, хисе, сере һәм яңылыҡБарыһын да аңланым һәм беҙҙең фекерҙе илсе түгел, хатта дуҫтарың, хеҙмәттәштәрең көнләшеүҙән беҙҙең яратҡан һәм беҙҙең ғаилә тураһында йәки социаль селтәр менән неадекватный. Социаль селтәренең етеҙ хәбәрләшеү системаһы заманса һәм бик персонализировать өсөн, йүнәтә һәм башҡа малайҙар һәм ҡыҙҙар бөтә донъя тәнҡит иркенләп һөйләшергә мөмкин. Беҙ эшләйбеҙ, тип, күҙҙәрен беҙгә ҡамауы аҫтында була, беҙҙең өсөн уларҙың һәр хәрәкәтен шпионить, прозрение йәки фотоһы. Go incognito ярҙамы менән"Chat Anonymous"- сикһеҙлеген аноним, ышаныслы һәм хәүеф-хәтәрһеҙ һәм төркөмдәр өсөн өҫтәмә шәхси аралашты, улар үҙ сиратында һеҙгә ярҙамға шәхес, шул уҡ интернет менән ҡыҙыҡһынды һәм ҡыҙыҡлы кешеләр менән танышып, яңы дуҫтар таба. Хәҙер һеҙҙең дустар һәм аралашыу, кешеләр менән таныш, уның серҙәре тураһында сплетничать, ғашиҡ, бушлай флирт. абсолют анонимно. Anonymous Chat өҫтәмә күпкә яҡшы һәм хәүефһеҙ, күп кенә музыка ҡоралдарын да, сатнама кеүек-рулетка. Ҡаты цензураға дусар неадекватный контент, ул, ҡулланыусылар менән аралашыуы генерировать осраҡлы кешеләр незнакомцы. Форум һәм аноним һәм бөтә яҡлап тикшерелә. Тоташҡан самоудаляться һәм хәбәрен. Яҡшы кәйеф һәм матур уйын аккаунт өсөн ролл һеҙҙең өсөн беҙҙең бәләкәй чат булдырған хайуандар менән яңы дуҫтар эҙләй. Хәҙер һин шулай тип белдерҙе үҙенең артыҡ иркен мөмкин. Бөтә донъяны, сит ил кешеләре менән осрашыу, шул иҫәптән береһе-бөйөк британия, Һиндостан, Ҡытай, Япония, Тайвань, Рәсәй, Италия, Германия, Корея, Сингапур һәм Таиланд буйынса уларҙы ҡыҙыҡһындырған һорауҙарға аноним йөҙ һөйләшә. Намыҫ һүҙен йөрәк, һорауҙар биреү һәм яуап алыу. Серҙәре менән уртаҡлашты, кеше менән танышыу ҡыҙыҡ йәки ябай ваҡытта үлтерә.\nҺине бер кем дә хөкөм итмәҫ, сөнки бер кем һине ысын исемен бер ҡасан да белмәнем. Был бөтәбеҙ өсөн эшләнә, текст менән һеҙҙең өсөн, һеҙҙе ҡыҙыҡһындырған кешеләр менән осрашыу, аралашыу иң ябай ысулы.\nБарыһы өсөн ғариза бөтөнләй бушлай, милләтенә, енесенә, милләтенә һәм дин тотоу. Һин инде аноним булып ҡалырға маташыусылар."Ҡушыла ч Аноним"хәҙер үк.\nрулеткаысь дунтэк чат\nбашҡа ҡыҙҙар менән бушлай теркәү видео чат секс видео менән бушлай таныша егет менән таныша. эротика танышыу чатта теркәлергә бушлай рулетка осраҡлы ч чатта теркәлергә булмаған видео онлайн ҡатын-кыҙҙар видео 18 бушлай видео чат


Конкурстар » Страница 5 » Архив газеты "Йәшлек"\nҺыу бешеү менән май сыҡмай, һағыҙ сәйнәп, май сыҡмай.\nЙәйғор булып балҡыһын! Яңылыҡтар » Конкурстар\nҺаумыһығыҙ, ҡәҙерле балалар! Һеҙҙең йәй көнө ямғырҙан һуң йәйғор ҡалҡҡанын күргәнегеҙ бармы? Зәңгәр күктә төрлө төҫтәрҙең емелдәп балҡыуы шундай матур эйе, бит?! Бөгөн һеҙ ҡулығыҙға «Йәйғор» исемле балалар битенең тәүге һанын алдығыҙ. Ул әлегә тиклем «Йәшлек» гәзитендә «Кәрәҙ», «Сыңғыр» исемдәре аҫтында сыҡҡан балалар өсөн махсус сығарылыштың дауамы буласаҡ һәм киләсәктә даими рәүештә донъя күрәсәк.\nБыл биттә ҡыҙыҡлы хикәйәләр, серле әкиәттәр, хикмәтле уйындар менән танышырһығыҙ, һеҙҙең ижади эштәрегеҙ – һүрәттәрегеҙ, шиғырҙарығыҙ, әкиәттәрегеҙ ҙә урын алыр. Шулай уҡ балалар өсөн төрлө конкурстар ҙа ойошторорға уйлайбыҙ.\nЙәндә ҡупҡан дауыл Яңылыҡтар » Конкурстар\nСтудент йылдарында уҡ һабаҡташыбыҙҙы тос фекерле, тапҡыр һүҙле, шаян, шиғри күңелле тип таныныҡ. Уның «нишләп эшләмәйҙәр икән йәшел помада» тигән шиғыры ирекһеҙҙән йылмайырға мәжбүр итте. Баҫалҡы, тәрбиәле булыуы, күҙгә сүп кеүек инеп бармауы ихтирам уятты, шул уҡ ваҡытта һәр күренеште баһалап, күреп йөрөүен аҙаҡ ҡына төшөндөм. Уның билдәле шағир Камил Фазлыйҙың улы, уҡытыусы ғаиләһенән булыуын да шулай уҡ һуңынан белдем. Икебеҙ ҙә Әхмәт Сөләймәновтың аспиранты булып, диссертация яҡлайбыҙ, тип йүгерешә башлағас та, уның һәр аҙымын үлсәп баҫыуын, тәүәккәллеген, төплө белемле, егәрле кеше булыуын ишетеп түгел, үҙе менән аралашҡанда асыҡланым. Албырғап, арманһыҙ булып туҡтап ҡалғанда уның дуҫтарса иғтибарын һәм ярҙамын тойҙом. Быныһы уның кеше булараҡ алсаҡ, ярҙамсыл, ихтирамлы булыуынан.\n«Быйыл тырыш, «брак» һалма, Ул табып бир иреңә» Яңылыҡтар » Конкурстар » Такмактар\nБик тә ярһыған сағы.\nТөнө буйы байрам иткән,\nБахмурҙан йөрөй тағы.\n«Идеальный ирҙәр бары Йәшәйҙәр икән Айҙа...» Яңылыҡтар » Конкурстар » Такмактар\nКәпәс сисһә, пеләш башы\nҠояш һымаҡ ялтырай.\n«Аҡса табам, әйҙә һин ҡал Өйҙә бала бағырға» Яңылыҡтар » Конкурстар » Такмактар\nБер һүҙеңә – ун яуап.\nЯңылыш телдән ысҡынды,\nБулды бит эштәр харап.\nЭй, Шәкүрә, ҡайҙа киттең? Яңылыҡтар » Конкурстар » Такмактар\nЭй, Шәкүрә, ҡайҙа киттең?\nОҙон икән итәгең.\nАрҡыс-торҡос баҫаһың шул,\nҠыйыш кейгәс итегең.\nЭй, Шәкүрә, ҡайҙа киттең,\nБала һымаҡ илап торма,\nНе годный бит таҡмағың.


Сентябрҙә Өфөлә тыл ҡаһармандары хөрмәтенә һәйкәл асыласаҡ - GTRK.TV — Новости Уфы и РБ\nКомплекс Еңеү паркында урын ала, ул сентябрҙә асылыр тип көтөлә. Һәйкәлдең бейеклеге — 8, скульптур төркөмө — 5 ярым метр. Был төркөм 7 һындан тора. Ошонда уҡ Башҡортостандан фронтҡа оҙатылған продукция – авиация двигателдәре, ҡорос, нефть, аҙыҡ-түлек тә һынландырыла. Хәбәрсебеҙ Гүзәл Ишкинина буласаҡ һәйкәл урынын барып күрҙе.Черниковка биҫтәһендәге Еңеү паркы иҫтәлекле урындары, һәйкәлдәре менән күптәргә таныш. Тиҙҙән өфөлөләрҙе тағы ла бер ҡыуаныслы ваҡиға көтә. Ошо урында тыл эшселәренә арналған һәйкәл ҡалҡып сығасаҡ. Архитекторҙар әйтеүенсә ул игенсе, нефтсе, ҡороссо, туҡыусы, станок артында торған үҫмерҙе һәм уның олатаһын һынландырасаҡ.Әлеге көндә бронза һындар Химки ҡалаһында ҡойола. Һындар ҡуйыласаҡ ерҙә нигеҙ һалыу, төҙәкләндереү эштәре алып барыла.Һәйкәлдең бейеклеге 8 м, киңлеге 6 м буласаҡ. Нигеҙ һалыу, опалубкаһын эшләүгә генә 130-140 кубометр тирәһе бетон кәрәк булды, ти эшселәр. Ҡоролманың бейек булыуы ла эшселәргә бер ни тиклем ауырлыҡтар тыуҙыра. Объектты сафҡа индереүгә яҡынса ике ай тирәһе ваҡыт ҡалған. Төҙөүселәр эште сентябрь урталарына тамамларға планлаштыра.


Өфөлә ваҡытлыса транспорттарға хәрәкәт итеү сикләнә\nТөхвәт Йәнәби бульвары менән Г.Мушников урамына тиклем урам өлөшөндә автотранспорттарға хәрәкәт итеү сикләнә. Был хаҡта Өфө ҡала хакимиәте хәбәр итә.\nИглин районы Көҙәй ауылы йорттарында йылытыу системаһы яңыртыла\nКөҙәй ауылы йорттарында шәхси йылытыу системаһына күсеү эштәре алып барыла. Әлегә тиклем фатирҙарҙа йылылыҡ үҙәкләштерелгән ҡаҙанлыҡ аша бирелгән. Шуға ла һауа температураһын көйләү мөмкинлеге бөтөнләй булмай. Йылытыу миҙгеле ғәҙәттәгесә октябрҙә башланып, апрель айҙарында тамамлана. Заманса шәхси йылытыу ҡоролмаһы ғаилә бюджетын экономияларға ярҙам итәсәк, сөнки был осраҡта коммуналь хеҙмәттәр өсөн хаҡ күпкә кәмей.\n29 авг, 23:41\nӨфөлә 160 лифт яңыртыласаҡ\nӨфөнөң Киров районында 160 лифтты яңыртасаҡтар. Был эштәр ағымдағы йылда башҡарыласаҡ. Был хаҡта ҡала хакимиәтенән хәбәр итәләр.\n24 авг, 15:23\nДүртөйлө районында йылытыу миҙгеленә әҙерлек тамамланыу алдында.\nТөбәктең Семилетка ауылында шәхси йылытыу системаһына күсеү эштәре алып барыла. Фатирҙарға шәхси ҡаҙанлыҡтар урынлаштырыла. Быйыл район үҙәгендә биш йылға иҫәпләнгән программа ярҙамында 500 метрға яҡын оҙонлоҡта заманса торбалар һалына. Торбаларҙы иретеп-йәбештерә торғас, улар ҡырҡ ямауға әйләнгән, тутығып бөткән. 25 йыл файҙаланыуҙа булған иҫке торбалар арҡаһында ҡаланың әле бер, йә икенсе осонда авариялар булып тороуы ла, ғәҙәти хәлгә әйләнгән. Бигерәк тә, йылытыу миҙгеле алдынан.\nОктябрьскийҙа "Ҡала мөхите" проекты сиктәрендә тиҫтәгә яҡын ихата тәртипкә килтереләсәк\nЮлдарға асфальт һалыуҙы һәм парковлар төҙөүҙе, балалар һәм спорт майҙансыҡтарын асыуҙы, ҡоймалар, эскәмйәләр һәм урналар урынлаштырыуҙы ихатала йәшәүселәр үҙҙәре хәл иткән. Был маҡсатҡа барлығы 25 миллион һумдан ашыу инвестиция бүленгән. Бөгөн Төньяҡ, Баҡса ҡулсаһы, Горький һәм Островский урамдарында алып барылған күләмле эштәр тулыһынса тамамланған. Әле торлаҡ-коммуналь хужалыҡ хеҙмәткәрҙәре биләмәләргә тупраҡ йәйеү менән мәшғүл. Изге эштән фатир хужалары ла ситтә ҡалмай. Улар ҡыуаҡлыҡтар һәм ағастар ултыртыу, сәскә түтәлдәре яһау, бордюрҙарҙы буяу кеүек эштәргә әүҙем ҡушылған.\n15 авг, 23:45\nӨфөлә ваҡытлыса транспорт хәрәкәте сикләнә\nӨфөлә Беренсе Май урамы менән Ульяновтар урамы киҫелешендә унынсы августтың 22:00 сәғәтенән алып ун өсөнсө августтың 06:00 сәғәтенә тиклем автомобилдәргә хәрәкәт итеү тыйыла. Был хаҡта Өфөнөң йылытыу селтәре ойошмаһы хәбәр итә.\nӨфөлә Комсомол урамында коммуналь авария эҙемтәләре бөтөрөлә\nӨфөлә коммуналь авария эҙемтәләре бөтөрөлә. Совет районында иртәнсәк һыу селтәре сафтан сыға. Әле урында белгестәр эшләй.\n07 авг, 12:23\nЕүешләнде әҙәм торлағы\nБаш ҡалала көслө ямғыр эҙемтәләре... Кисәге ҡойма ямғыр йөҙәрләгән өфөлөләргә ҙур мәшәҡәт һәм уңайһыҙлыҡтар тыуҙырҙы. Ябай фатир хужаларынан тыш, элитала йорттарҙа йәшәгән хәлле кешеләр ҙә зыян күрҙе. Баҙар хаҡы 18- 20 миллион һумға баһаланған фатир хужалары матди юғалтыу күләмен иҫәпләй.\n07 авг, 00:15\nБашҡортостанда 429 йорт алдын һәм 129 паркты төҙөкләндерәсәктәр\nБашҡортостанда заманса ҡала мөхитен булдырыу буйынса федераль программа сиктәрендә 429 йорт алдын һәм 129 паркты төҙөкләндерәсәктәр. Был хаҡта 6 августта Республика Хөкүмәтендә барған оператив кәңәшмәлә билдәле булды.\n06 авг, 14:55\nӨфөлә Сәскәләр фестивале үтә\nС. Орджоникидзе исемендәге майҙанда 25 августта Сәскәләр байрамы үтәсәк. Сарала ҡатнашыу өсөн заявканы 15 августҡа тиклем Орджоникидзе районы хакимиәтенә тапшырырға мөмкин.\n02 авг, 17:49\nӨфөлә Вострецов урамында биш йорт алды төҙөкләндерелә\n«Ҡала мөхите» программаһы сиктәрендә йорт алдына асфальт һалына. Артабан эшселәр инеү урындарын төҙөкләндерәсәк.\n02 авг, 12:05\nХаҡ түләү мөһим түгел, фатир йылы булһын!\nБлаговещен районы Ильина Поляна ауылының күп фатирлы йорттарында йәшәүселәр ҡышҡы һыуыҡтарға түҙә алмаҫбыҙ тип зарлана. Сөнки шәхси йылытыу системаһына күскәндә өс бүлмәле фатирҙарҙың икәүһенә генә торба һуҙылған. Ауыл халҡын шулай уҡ йылытыу приборҙарының әҙ ҡуйылыуы хафаға һала.\nӨфөнөң Совет районында гараждар һүтелә\nУҙған ике аҙна эсендә Совет районының коммуналь хеҙмәттәре ун ике гаражды һүтә. Ҡоролмалар алынғандан һуң, уларҙың биләмәләре таҙартыла, ун ике транспорт сүп-сар түгелә. Был хаҡта Өфө ҡала хакимиәтенең матбуғат хеҙмәте хәбәр итә.\nӨфөнөң Октябрь районында дүрт арт-объект урынлаштырыла\nОктябрь районында белгестәр дүрт хайуан объекттары- айыу, арыҫлан, бүре һәм һеләүһен һындары урынлаштырыла. Был хаҡта Өфө ҡала хакимиәтенән хәбәр иттеләр. (к1)


Башҡортостанда пулеметты 6 мең һумға тапшырырға мөмкин // Йәмғиәт | новости башинформ.рф\nБашҡортостанда пулеметты 6 мең һумға тапшырырға мөмкин\n12:11, 5 апреля 2012 Йәмғиәт\nБашҡортостан Хөкүмәтендә законһыҙ һаҡланған ҡоралдар һәм боеприпастарҙы үҙ ирке менән тапшырған граждандар өсөн аҡса түләү тәртибе раҫланды. Бындай предметтарҙы урындағы полиция бүлегенә тапшырып, граждандар белешмә буйынса БР Хеҙмәт һәм халыҡты социаль яҡлау министрлығының район бүлегендә үҙенә тейешле аҡсаһын аласаҡ.\nПрейскурантҡа ярашлы, пулеметтар һәм гранатометтар иң юғары хаҡҡа баһалана — 6100 һум. Пистолет һәм винтовка өсөн граждандар өс мең һум аласаҡ. Патрондарҙың бер данаһы 8-15 һумдан ҡабул ителә. Шартлатҡыс матдәләрҙең 100 грамы 2300 – 1500 һумға баһалана.\nТеги: йәмәғәт тәртибе


Туғандар бит улар! » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Тубырсыҡ » Туғандар бит улар!\nТуғандар бит улар! 09.08.2014 // Тубырсыҡ\nАвтор: Зөлфиә КҮСКИЛДИНА.\nТотош уҡырға 1 642


Өфөлә полиция хеҙмәткәрҙәре 75 килограмдан ашыу тилерткес матдәләрҙе яндырҙы\nНаркотиктарҙы юҡ итеү операцияһы йылына бер нисә тапҡыр уҙғарыла. Махсус мейестә яндырылған был төнәтмәләр төрлө енәйәт эштәрен тикшереү барышында тартып алынған.\nУлар буйынса суд ҡарары сығарылып, енәйәтселәр хөкөм ителгән. Яндырылған тилерткес матдәләр араһында баш ҡалала йәшәүсе 26 йәшлек егеттән тартып алынған биш меңдән ашыу дарыу, бер мең анаболик стероид менән ампулалар ҙа юҡҡа сығарыла. Юғары уҡыу йортонда физкультура уҡытыусыһы булып эшләгән йәш кеше сит илдән тыйылған матдәләрҙе һатып алып мускулдарын үҫтерергә теләүселәргә тарата. Суд барышында ул үҙ ғәйебен таный. Әле егет дөйөм режимлы холоҡ төҙәтеү колонияһында... Шулай уҡ нәшә менән сауҙа итеүсе биш енәйәтсе алты йылдан 13 йылға тиклем иркенән мәхрүм ителде.


Малыши поздравляют своих мам\nКескәйҙәр әсәйҙәрҙе ҡотланы\nБеҙҙең илдә бик күп байрамдар билдәләнә. Әммә улар арһында иң йылыһы, ҡәҙерлеһе ул – Әсәйҙәр көнө. Был байрамға береһе лә битараф ҡалмай. Һәр кем был көндө әсәйҙәргә булған мөхәббәтен, рәхмәтен еткерергә тырыша.\n219-сы балалар баҡсаһында әсәйҙәр байрамы бик күңелле үтә. Һәр төркөм үҙенсә матур бер кисә үткәрә. Уларҙың төп маҡсаты - балаларҙа әсәйҙәргә булған ихтирамды, иғтибарҙы көсәйтеү, өйҙәге, ғаиләләге йылы мөнәсәбәттәрҙе нығытыу.\nМәктәпкәсә төркөмдәр ҡотлау һүҙҙәрен видеоролик аша еткерһә, бәләкәстәр тәрбиәселәр менән бергәләп әсәйҙәр тураһында әкиәттәр, шиғырҙар, әҫәрҙәр уҡыны, “Минең әсәйем”, “Әсәйемә мин нисек ярҙам итәм”, “Әсәйемдең һөнәре” темаларына әңгәмә үткәрҙе. Байрам һуңында балалар әсәйҙәренә уҙ ҡулдары менән бүләк эшләне һәм өйҙә уны матур итеп тапшырырға һүҙ бирҙе.


Меценаттар – үҙебеҙҙең арала! » Башҡортостан гәзите | Газета Башкортостан на башкирском языке\nБашҡортостан гәзите » Йәмғиәт » Меценаттар – үҙебеҙҙең арала!\nМеценаттар – үҙебеҙҙең арала! 03.08.2018 // Йәмғиәт\nТуҡһан йәшлек олатайҙың 100 мең һумлыҡ ярҙам күрһәткәне\nҠайһы саҡта ишеткән-күргән яңылыҡтарҙы байҡап, кемгәлер, ҡайҙалыр ярҙам күрһәтеүҙәре хаҡында йыш һөйләйбеҙ, әммә үҙебеҙҙең арала булған изге йәнле, оло йөрәклеләр хаҡында онотоп ҡуябыҙ. Ҡаратал ауылынан 90 йәшлек Мөхәмәт Юлыев тотҡан да 100 мең һум аҡсаһын туған мәктәбенә бүләк иткән! Олатаһының исемен йөрөткән белем усағына капиталь ремонт өсөн аҡса кәрәклеген белгәс, күп уйлап тормаҫтан, 100 меңен килтереп тапшырған.\n— Олатайым Батыргәрәй Юлыев исемен йөрөткән Беренсе Этҡол мәктәбенә ремонт талап ителгәнен ишеткәс, матди ярҙам күрһәтергә булдым, — ти Мөхәмәт олатай. – Әйҙә, балалар уңайлыҡтары булған уҡыу йортонда белем алһын, үҙемдең бала сағым ауырлыҡта үтте. Ун ике йәштән етем ҡалдым, тормош ауырлыҡтарын күрергә, бик иртә эшкә егелергә тура килде. Шулай ҙа тормошома үкенмәйем, бәхетле ғүмер кисерҙем. Ҡарсығым менән 67 йыл татыулыҡта бәхетле тормош кисерҙек, туғыҙ балаға ғүмер бирҙек. Ҡыҙғанысҡа ҡаршы, инәйегеҙ мине ташлап китеүгә лә биш йылдан ашыу ваҡыт үтеп китте.\nОло йәштә булыуына ҡарамаҫтан, Мөхәмәт Юлыев үҙен яҡшы тоя, зиһене теүәл. Мостай Кәрим шиғырҙарын яттан һөйләй, үҙе лә шиғырҙар яҙа. Бөгөн уның 53 ейән-ейәнсәре, бүлә-бүләсәһе бар.\n“Урындағы башланғыстарға булышлыҡ итеү программаһы”на ярашлы, Беренсе Этҡол мәктәбенең ремонт эштәрен башҡарыу проектының дөйөм хаҡы — 1 миллион 259 мең һум. Бағыусылар менән берлектә ауыл халҡы был сумманың 270 мең һумын йыйырға тейеш. Мәктәп директоры Миңлегөл Моталлапова һүҙҙәренә ҡарағанда, был сумма тулыһынса тупланған. Ветерандың аҡсаһын алмаҫҡа ла мөмкин ине, әммә олатай матди ярҙамдан баш тартмауыбыҙҙы үтенде, уҡыусылар өсөн мәктәпкә кәрәкле әйбер алыуҙы һораны. Ауыл аҡһаҡалының күрһәткән ярҙамына мәктәп коллективы экран, проектор һәм телевизор һатып алырға иҫәп тота. Әйткәндәй, был Мөхәмәт Юлыев белем усағына күрһәткән тәүге генә ярҙам түгел, яңыраҡ ул мәктәп музейына олатаһының шәхси әйберҙәрен тапшырған.\nАуылдарҙа Мөхәмәт олатай кеүек меценаттар барында, район мәктәптәре яңы уҡыу йылына тулы әҙерлек менән уҡыусыларҙы ҡаршы алыр, күптәр Мөхәмәт Юлыевтың башланғысын дауам итер.


Рөстәм Хәмитов Салауат районындағы туристик урындарҙы тәртипкә килтерергә ҡушты // Йәмғиәт | новости башинформ.рф\n13:26, 15 декабря 2017 Йәмғиәт\nРөстәм Хәмитов Салауат районындағы туристик урындарҙы тәртипкә килтерергә ҡушты Фото: Олег Яровиков\nӨФӨ, 2017 йыл, 15 декабрь. /«Башинформ» мәғлүмәт агентлығы/.\nРеспублика Башлығы Рөстәм Хәмитовтың граждандарҙы ҡабул итеүе барышында Салауат районынан Әлиә Ғилметдинова Лаҡлы ауылында тирә-яҡ мөхитте һаҡлауға һәм сүп-сар йыйыуға контролде көсәйтеүҙе үтенде.\nУның һүҙҙәренсә, урындағы тәбиғәттең матурлығы йыл һайын Рәсәй төбәктәренән бик күп туристарҙы йәлеп итә. Улар Әй йылғаһы буйында ут яға, кәйеф-сафа ҡорғандан һуң өйөм-өйөм сүп-сар ҡалдыра. Шуға бәйле ауыл халҡы үҙ көсө менән биләмәне йыйыштырырға һәм сүп-сарҙан таҙартырға мәжбүр. Бынан тыш, йылға буйында цивилизациялы ял итеү өсөн бер ниндәй шарттар ҙа булдырылмаған: парковкалар, урналар, пикник өсөн майҙансыҡтар юҡ.\nРөстәм Хәмитов тейешле инфраструктура булдырыу кәрәклегенә айырыуса иғтибар биреп, республика Хөкүмәтенә һәм район хакимиәтенә муниципалитетта туризмды үҫтереү программаһында ҡаралған сараларҙы тормошҡа ашырыу буйынса эште әүҙемләштерергә ҡушты.\nТеги: Башҡортостан Башлығы, туризм


Республика Аксаков көндәренә әҙерләнә // Йәмғиәт | новости башинформ.рф\nРеспублика Аксаков көндәренә әҙерләнә\n12:27, 17 сентября 2010 Йәмғиәт\nРеспублика баш ҡалаһы ХХ Халыҡ-ара Аксаков байрамын үткәреүгә әҙерләнә. Был ваҡиғаға арналған төп саралар 24, 25 һәм 26 сентябрҙә Өфөлә, шулай уҡ Бәләбәй, Ҡырмыҫҡалы һәм Өфө райондарында үтәсәк.\nБашҡортостан Мәҙәниәт министрлығынан хәбәр итеүҙәренсә, быйыл байрамға Рәсәйҙең башҡа төбәктәренән һәм сит илдәрҙән ҙур делегациялар килеүе көтөлә.\nҠунаҡтарға йөкмәткеле программа тәҡдим ителәсәк. Мәҫәлән, 24 сентябрҙә Сергей Аксаковтың Өфөләге Мемориаль йорт-музейында бер юлы ике күргәҙмә асыласаҡ: Өфө губернаһының 145 йыллығына арналған " Аксаковтар заманында Өфө" һәм "Ольга Григорьевна Аксакованың ҡунаҡханаһы". Ошо көндө үк "АФ-Банк"тың операциялар залында "Аксаковтың тыуған иле" исеме аҫтында "батша фотографы" Сергей Прокудин-Горскойҙың тергеҙелгән төҫлө фотографиялар (1910 йыл) күргәҙмәһе эшләй башлаясаҡ.\nШулай уҡ йома көндө Ҡасим ауылында (Шаҡша биҫтәһе), Сергей Аксаковтың олатаһының элекке имениеһында, балалар ижади коллективтары концерты үткәрелә. Байрам сараларына 11-се Аксаков мәктәп-гимназияһы ла ҡушыласаҡ, унда Аксаков дәресе үткәреләсәк. С.Т. Аксаков исемендәге баҡсала был көндө "Хужабикә Пелагеяла ҡунаҡта" традицион балалар байрамы үтәсәк.\nКисен 24 сентябрҙә Башҡорт дәүләт опера һәм балет театрында йыл һайын үткәрелеп килгән студенттар Аксаков балы һәм Сергей Аксаков исемендәге Әҙәби премияны тапшырыу тантанаһы үтәсәк. Наградлау тантанаһы тамамланғас, ошонда уҡ Башҡортостан сәнғәт оҫталарының "Рус классикаһы шедеврҙары" Гала-концерты башланасаҡ.\nӨфөлә башланған Аксаков көндәрен "Надеждино" Аксаков тарихи-мәҙәниәт үҙәгендә (Бәләбәй районының Надеждино ауылы), Бәләбәй ҡалаһында, Ҡырмыҫҡалы районында һәм Өфө районының Зубово ауылында саралар дауам итәсәк.\nМәҫәлән, 25 сентябрҙә Бәләбәй районында "Изге ер" фольклор байрамы үтәсәк, Дмитриев храмында ғибәҙәт ҡылыу үткәрелә. Байрамда ҡатнашыусылар шулай уҡ Сергей Аксаков исемендәге санаторийҙа буласаҡ, унда шифаханаға нигеҙ һалыусы һәйкәленә сәскәләр һаласаҡ. Бәләбәй ҡалаһында 25 сентябрҙә "Өмөт ҡыңғырауҙары" Аксаков кисәһе үткәрелә.\nӨфө районында байрам саралары – ҙур фольклор байрамы — йәкшәмбе, 26 сентябрҙә, Зубово ауылында үтәсәк. Шул уҡ көндө Ҡырмыҫҡалы районының Иҫке Ҡыйышҡы ауылы халҡы Аксаков хөрмәтенә байрам ойошторасаҡ.\nБайрам 26 сентябрҙә Өфөлә Аксаковтың Мемориаль йорт-музейында тамамланасаҡ, унда "Байрам ҡунаҡтары Сергей Аксаковта ҡунаҡта" кисәһе үткәрелә.\nТеги: Аксаков байрамы


Балалар шатлығына төрөнөп\n3 Июль 2017, 17:12\nХалыҡ-ара балаларҙы яҡлау көнөндә районыбыҙҙа балалар өсөн махсус һабантуй уҙғарыла. Быйыл да был сара ҙур ойошҡанлыҡ менән бик күңелле үтте.\nИртәнге һалҡын ел дә балаларҙың шат йөҙҙәрен, күңелле һөйләшеүҙәрен, йыр-бейеүҙәрен күреп, сигенгәндәй итте — ҡояш йылмайып, көн йылынып, эҫеләнеп китте. Тиҙ арала һабантуй үтәсәк “Танып” майҙаны байрамса кейенгән балалар, сабыйҙарын ҡулдарына тотҡан йәки коляскаларға ултыртҡан ата-әсәләр, өләсәйҙәр менән тулды.\nБайрамды район мәғариф бүлеге начальнигы Фәрит Хужин асты. Ул балаларҙы уҡыу йылы тамамланыу менән ҡотлап, йыл барышында төрлө конкурс һәм ярыштарҙа район данын республикала яҡлағандарға рәхмәттәрен әйтеп, күңелле ял теләне. Йола буйынса балалар баҡсалары тәрбиәләнеүселәре һәм тәрбиәселәре, мәктәп уҡыусылары һәм уҡытыусылары колоннаһы үтте. Һәр коллектив сәхнәнән яңғыраған маҡтау һүҙҙәренә күмелде.\nАртабан ҙур концерт башланды. Ул Балалар ижады йортоноң төрлө түңәрәктәрендә шөғөлләнеүселәр көсө менән әҙерләнгәйне. Вокаль ансамбль йырсыларының бәхетле бала саҡ, күңелле каникул, тыуған ер тураһында башҡарған йырҙары, бейеүселәрҙең сағыу балҡышы, дәртле бейеүҙәре дәррәү алҡыштарға күмелде.\nБыл ваҡытта төрлө спорт ярыштары ла старт алды. Балалар баҡсаларында тәрбиәләнеүселәр тиҙлеккә йүгереп бүләк алыуға, майҙанға уҡыусылар сыҡты. Бирелә көршәк ватыу, милли көрәш, тоҡ менән һуғышыу, әтәс алыу, тоҡ кейеп йүгереү, оҙонлоҡҡа һикереү, гер күтәреү, ҡул көрәштереү, шахмат, шашка кеүек спорт ярыштары ла ойошторолдо. Бәләкәйерәктәр бүләк киҫеп ҡыуанды. Теләгәндәр рәт-рәт булып теҙелгән батуттарҙа һикереп уйнаны, поп-корн, туңдырма, татлы мамыҡ кеүек тәмлекәстәрҙән ауыҙ итте, уйынсыҡтар һатып алды.\nКөн оҙоно барған һабантуйҙа балалар рәхәтләнеп ял итте.


Остап Бендер эшен дауам итеүсе - GTRK.TV — Новости Уфы и РБ\nОстап Бендер эшен дауам итеүсе\n“Дуҫлыҡ строй” торлаҡ-төҙөлөш кооперативы етәксеһе Валерий Денисовты яҡын арала Кипрҙан Рәсәйгә экстрадициярға тейештәр. Ул 99 кешегә булмаған фатирҙар һатып 300 миллион һумдан ашыу аҡсаны урлауҙа ғәйепләнә. Бөгөн Киров районы судында был мутлашыуҙа ҡатнашыусы тағы ла ике ғәйепләнеүсе эше буйынса сираттағы тыңлауҙар үтте. Камераны күреү менән “Дуҫлыҡ строй” торлаҡ төҙөлөш кооперативы етәксеһе Рәзиф Әбдрәшитов ҡасыу яғын ҡарай. Алданған өлөшсөләренән дә Кооперативтың яңы етәксеһе ошо рәүешле ҡотолоп өйрәнгән. Бына ул, Өфөләге Киров һәм Пархоменко урамдары киҫелешендә төҙөлә башлаған йорт. Хәҙер инде асарбаҡтар төйәк иткән был торлаҡҡа йөҙгә яҡын кеше үҙ аҡсаһын һала. 2010 йылда тапшырылырға тейешле йортта эштәр 7 йыл элек туҡтай. Кооператив менән етәкселек икенсе кеше ҡулына тапшырыла, әммә ул да төҙөлөштө тамамлар урынға аҡсаларҙы законһыҙ рәүештә ойошманан сығарыу эшенә тотона. Был эштә “Энерготехсервис” подрядсы компания етәксеһе Андрей Чеботаревтың да ҡыҫылышы бар, тип иҫәпләй тәфтишселәр. Бөгөнгө суд алдынан уның менән дә һөйләшеү барып сыҡманы. Халыҡтың миллиондарын йыйып матур йәшәү планын ҡороусы Валерий Денисов иһә былтыр көҙ уға ҡарата тикшереү эштәре башланыуын белеп Кипрға ҡаса. Яңыраҡ уны ярымутрау хоҡуҡ һаҡсылары ҡулға алған, әле уны Рәсәйгә экстрадициялау мәсьәләһе хәл ителә. Әлегә раҫланмаған мәғлүмәттәр буйынса өлөшсөләрҙең 300 миллион һумдан ашыу аҡсаһы ла Кипрҙа йорт төҙөүгә киткән, Денисовтарҙың Өфө тирәһендә лә ҡиммәтле аппартаменттары барлығы хаҡында билдәле. Бөгөн суд эскәмйәһендә ултырыусы арҡаҙаштарының береһе лә бөтә ғәйепте уға япһарҙы.\n24 июля Аҡсалары пар булып һауаға оса\n24 июля Табын ырыуы йәштәре беренсе тапҡыр ҡор йыйҙы


ХИКӘЙӘЗаманында үҙ тиҫтерҙәрем араһында дан тотҡандарҙың береһе булдым. Юҡ-юҡ, әле һеҙ уйлағанса шаталаҡ, һуғыш суҡмары түгел, ә гармунсы ғына. Өҫтәүенә, йырсы ла. Тальянкамды һуҙып, ауыл көйҙәрен һыҙҙырыпебәрҙемме – бөтә ауыл халҡы ҡапҡа алдына сығып тыңлар ине.\n– Э-эй, ошоноң тауышы!.. – тиешер ине ҡатын-ҡыҙ, әбей-һәбей.\n– Өҙҙөрә лә һуң!.. – тиешер ине ир-егет, ҡарт-ҡоро, көнләшеп. Ҡайһы бер гармун яфалаусылар араһында үсләшкәндәр ҙә аҙ булманы. Кеме күректе тиш келәп китә, кеме тел төймәләрен шаҡарып-һындырып ташлай... Булды инде. Ҡайҙа байрам, ҡайҙа туй – мин шунда, ҡайҙа уйын, кис ултырыу – мин шунда, һәр ерҙә лә почет елле.\nУл осорҙа миңә ун ике-ун өс йәштәр самаһы ине. Ә гармунда уйнарға нисек өйрәндемме? Быныһы ла хикмәтле. Әле мәктәпкә төшмәгән, моңло гармун тауышына ғашиҡ, ауыҙ-морон һыуын йыя алмай йөрөгән иҫәүән бер малай инем. Бер көндө урам аша ғына йәшәгән күршебеҙ төрлө-төрлө төҫтәге нур һибеп, емелдәп торған гармун күтәреп ҡайтып инде. Шул көндән алып, кис ҡорон, болдорона сығып ултыра ла әллә нәмәләр ҡысҡырта башлай. Көй тиһәң, көйгә оҡшамай. Ҡайһы бер телдәрен, минең көйгән йәнде үсекләгән төҫлө, ҡат-ҡат, ҡат-ҡат баҫып йөҙәтә. „Их, үҙемдеке булһа ине шул гармун! – тип үкенесле хыялланып, һәр кис ҡапҡа алдындағы бүрәнә өҫтөндә тегене тыңлап ултырам. Эр гәһенә барып, бер аҙ бысҡылдатып ҡарарға ҡыйыулыҡ етмәй. Ул һиңә тәтәй түгел. Минекеләр ундай гармунды бер ҡасан да алып бирмәйәсәк. Ә күрше – „быса“ ғына... Яралы йөрәгемә тоҙ һала...\nБер көн әсәйем Алмабикә апайҙы сәйгә саҡырҙы. Үзбәкстанда йәшәгән инәйем ҡунаҡҡа ҡайтҡайны. Ҡулъяулығы менән асҡыс тотҡан: өйөн йоҙаҡлап килгән. Өйҙәрендә бер кем дә юҡ, тимәк. Ә гармун – өйҙә! Сәй мәжлесе оҙаҡ була торған. Уларҙың йоҙағы сөй менән дә асыла. Бөтә тәүәккәллекте йыйып, һыпырттым өйҙәренә. Күҙ алдымда йәйғор төҫтәре уйнатҡан гармундан башҡа бер ни ҙә күренмәй. Таҡтанан сөй һурып алып, йоҙаҡты соҡой башланым. Асылып китте был. Хәҙер алда иң ҡурҡыныс, иң ауыр юл ята. Гармундары – төпкө өйҙәренең мөйөшөндәге комод өҫтөндә. Нисек кенә алып сығырға? Бер килгәс – артҡа боролоу юҡ! Ҡараҡлыҡмы был, әллә түгелме? Ҡулдарымды алға һуҙып теге мөйөшкә табан юл тотам һәм нимәгәлер баҫам. „Ғарҡ“ итеп ҡалды.\n– Кем йөрөй?! – Ҡалын ир тауышы яңғыраны. Күрше! Жыулап китте йөрәк, саҡ-саҡ йығылып китмәнем. Сығып һыпыртырға ишекте күреп булмай. – Кем һин? – Тауыш тағы ла көслөрәк яңғыраны. Ләм-мим. Ҡойолдом да төштөм ҡурҡышымдан. Уның тороп килеүен ишетәм, һәм шул уҡ секундта ҡаты көслө ҡул минең ыштан балағымдан эләктереп тә алды...Тапҡан ҡайҙа ятырға! Бөттө! Бөттө... Был мине хәҙер типкеләп кенә сығарып ебәрә икән...\n– Бы-бы... ми-ми-ми...\n– Кем?! – Ыштан балағымдан һелкетә тартып ҡуйҙы. Уныһы саҡ төшөп китмәне. – Нимә эшләп йөрөйһөң?\n– Әһә, нимә, Алма апайың ебәрҙеме? Мин йоҡлайым. Ике сәғәттән тағыла көтөүгә. Көтөү көтөүе анһат эш түгел, көнө буйы йүгерергә кәрәк. Бар, шулай тиң.\nМинең эскә йылы йүгерҙе. Хатта ҡыйыуланыбыраҡ та киттем шикелле.\n– Ә гармуныңда бер аҙ ғына уйнап торорға буламы? Болдорҙа ғына?\n– Юҡ, ҡустым. Минең йоҡом килә. Хәйер, гармун тотҡаның бармы һуң һинең? Ул бит ни тәк просто! Талант кәрәк!\n– Ҡунаҡҡа барғанда Нурислам ағайымдың гармунында бер аҙ уйнағайным...\n– Һе, уйнағайным!.. Прәме уйнағанһыңдыр инде! Ул һиңә – тоттоң да уйнаның түгел, ҡустым. Ана, мин күпме яфаланам, суртым да килеп сыҡмай.\n– Ә-әҙ генә... Ипле генә... – Ныҡышам мин.\n– Әгәр ҙә мәгәр хәҙер үк уйнай алһаң – мин уны бөтөнләй һиңә бирәм. Әгәр ҙә мәгәр булдыра алмаһаң – башҡа былай килеп бимазалама! Аңланыңмы? Тураҡлап ташлайым үҙен! Йә, ал, ана, комод өҫтөндә. Бер уянғас... – Һәрмәнеп гармунды таптым да иҙәнгә ултырҙым. Ул шырпы сыйҙы, тәмәкеһен ҡабыҙҙы. Ут яҡтыһында күҙҙәренә иғтибар иттем: юҡ, асыулы түгел һис тә, хатта киреһенсә – уның йөҙөндә ҡыҙығыу төҫмөрләнә ине. Мин, бөтә оҫталығымды һалып, өйрәнә башлаған берҙән-бер көйөмдө – „Түңәрәк күл“де уйнай башланым... Көй бөткәс, ипле генә тороп, гармунды комод өҫтөнә ҡуйҙым.\n– Молодец! Тағы ла ниндәй көй беләһең?\n– Ошоно ғына.\n– Шулай ҙа – молодец. Молодец! Ә бына минең бер нисек тә килеп сыҡмай. Мунсаға ла барып ҡараным. Юҡ и все! Давай тағы ла уйна! – Мин шатланып тағы ла „Түңәрәк күл“де урай башланым. – Давай, давай! – Оҡшап ҡалды тегегә. Ултыра торғас, мөңрәп ебәрҙе.\n– Улай түгел, бына былай бит ул! – Шелтәләп тә ебәрәм. Ул тырышып яңынан мөңрәй башлай. Аҙаҡ үҙем ҡушылам. Шулай ултырған саҡта Алмабикә апай дөбөр-шатыр ҡайтып инде.\n– Һин нимә, ен алмаштырҙымы әллә үҙеңде?! – тине ул, аптырап. Кәрәсин лампаһына ут ҡабыҙып маташа. – Таң һыҙыла башланы бит!\n– Бына, әсәһе, Ғәфүр ҡустым менән көй өйрәнәбеҙ.\n– Шул ғына етмәгәйне. Тапҡанһығыҙ ваҡыт. Ят. Йоҡла. Серем ит. Һин дә ос өйөңә, әсәйең юғалтып торор. Иртәгә лә көн бар. Марш!\n– Во! Ысынлап та! – ти күрше. – Давай, көтөүгә кил. Гармунды алып ҡайт та иртәгә Аралға кил, йәме? Вәт әй, суҡынған малай, нисек оҫта уйнай!\nИртәгәһен әпен-сөпөн генә сәй эстем дә, йәнемдән дә ҡәҙерлерәк гармунды әсәйемдең иҫке яулығына төрөп, саптым Аралға. Мин килгәндә күршем Оло Таш өҫтөндә „Түңәрәк күл“де һыҙғырып көйләп ултыра ине. Мине күргәс, шатланып китте теге.\n– Һа-ай, афари-ин! Әллә килә, әллә юҡ, тип кенә уйлап ултыра инем. Давай, иң тәүҙә һин уйна. Ҡарап торормон да уйнап ҡарамын, һин өйрәтеп торорһоң. Батамы?\n– Әйҙә һуң. Тик һин иғтибарлы бул!\nУйнайым. Аҙаҡ ул уйнап ҡарай. Юҡ! Юҡ инде! Оҙаҡ ҡына шулай яфаланғас, гармунға һуғып, асыуланып ҡуйҙы.\n– Булмағас булмаҫтыр инде, ҡустым. Давай, һин уйна, мин лутсы тыңлап ултырырмын.\nУны йәлләһәм дә, гармундың тәтеүенә шатланып бөтә алмайым. Ул мал ҡыуа, мин уның артынан йөрөп гармунда уйнайым... Ҡараһам, мал-тыуар, ашауын ташлап, минең янға йыйыла башлаған, аптырашып ҡарап торалар.\nИртәгәһенә түҙмәне күрше.\n– Их-ма! Йә, ярар, ҡустым, гармунды үҙеңә ал да уйнай ғына бир. Минән булманы. Әгәр ҙә былай көтһәк, һыйырҙар тамам һөтһөҙ ҡаласаҡ. Ана бит, нишләп торалар! – тине ул, көрһөнөп. – Аҡсаһын берәй ҡасан индереп бирерһегеҙ әле.\nШул көндән яңы дәүер башланды. Көн дә яңы көй өйрәндем. Оҙаҡ та үтмәне, атайым ҡайҙандыр өп-өр яңы тальянка алып ҡайтып бирҙе. Бына бит ул: әле берәү ҙә юҡ ине, хәҙер – бер үҙемә ике гармун!..\nУнынсы класты тамамлап йөрөгән саҡ. Ауыл йәштәре ниңәлер хәтәр дәртләнеп китте. Матур ғына концерт әҙерләп, ете-һигеҙ саҡрым алыҫлыҡта ятҡан күрше ауылға барҙыҡ. Шунда, үҙ ғүмеремдә тәүге тапҡыр, бер ҡыҙыҡайға ғашиҡ булдым. Йылмайыуҙары, буй-һыны, йөрөштәре, күҙ ҡараштары... Сәхнә ситенә менеп ҡунаҡлаған бер еүеш танауҙан ипле генә итеп тегенең исемен һорашам. Сәлимә икән. Ҡалай матур исем!\nКонцерт башланды. Егет-ҡыҙҙар йырлай, бейей, ә мин шаршау артында гармунда уйнайым. Ниһайәт, миңә лә сират етте. Алып барыусы шаҙра Хисами:\n– Ғәфүр Бәширов башҡарыуында „Зәңгәр күлдәк“, – тип иғлан итһә лә, үҙем сыҡҡас, ҡул сабыуҙарҙы баҫып:\n– „Сәлимәкәй“, – тип төҙәттем. – Сәлимәгә бағышлана.\nӘлеге еүеш танау сырҡылдап көлөп ебәрҙе. Еңе менән ялтырап торған танау аҫтын һөртөп:\n– Сәлимә апай, һиңә! Әле генә һорашып торҙо! – тип яр һалып ҡысҡырмаһынмы, әй. Гө-өр итеп ҡалды тамаша залы. Күҙ сите менән генә Сәлимәгә ҡарап алам, ул яулығы менән йөҙөн ҡаплаған. Гармунымды һыҙҙырып ебәреүгә зал тынып ҡалды. Йөрәгемде сихырлап өлгөргән шул ҡыҙыҡайға ҡарап, аңлайышһыҙ тәүге хис-тойғоларым даръяһына сумып, йырлап ебәрҙем...\nЙыр йырланып бөтөр-бөтмәҫтән аяғүрә тороп ҡул саба башланылар. Дер һелкенеп торҙо зал, йыр оҡшап ҡалды. Ҡат-ҡат сығарып йырлаттылар. Шыбыр тиргә батып бөттөм.\nКонцерттан һуң уйын башланды. Йәштәр араһында Сәлимә күренмәне. Төштә генә күренгәндәй булды ла ҡуйҙы. Гармунымды ҡосаҡлап, таң атҡас ҡына ҡайтып индем. Был хыялыйҙың хыялы хыял ғына булып ҡалған, тип уйлайһығыҙмы? Юҡ шул! Ике ауылдың араһын көн дә тапаным, күрше ауыл малайҙары менән һуғышып, дуҫлашып бөттөм – Сәлимәне бер кемгә лә бирмәнем. Был донъяға беҙ бер йән булып тыуғанбыҙ булып сыҡты. Ул минең хыялымдың иң яҡты бер йондоҙо булды! Сәлимәкәй, Сәлимә...\nХеҙмәткә алдылар. Диңгеҙ-океандар гиҙеп, ярты донъяны урап сыҡтым.Шиғыр юлдары менән көн дә хат оҙаттым, һағыныу һәм матур хыялдар гөлләмәләре менән көн дә хат алдым. Ике йыл шулай булды. Ҡапыл хаттар туҡталды. Ғазап башланды. Ай үтте, ике, өс ай... Хат артынан хат яҙҙым, һәм бер көндө сит ҡул менән яҙылған хат килеп төштө. Атаһы яҙған. „Яҙғы ташҡында, һыуҙа бата башлаған малайҙарҙы ҡотҡарған сағында, үҙе фажиғәле һәләк булып ҡуйҙы...“ Йәшен һуҡтымы ни – аҫты өҫкә килде донъямдың. Их, Сәлимәкәй, Сәлимә... Нисек мәрхәмәтһеҙ был донъя! Хәҙер нишләрмен һуң һинһеҙ, һинһеҙ был тормошта нисек кенә итеп йәшәрмен?!\n...Ҡара бушлыҡта көн артынан көн уҙҙы. Хеҙмәт срогым тулды. Тағы ла ике йылға тороп ҡалдым, күңел һыҙлауҙары баҫыла төшһөн тинем... Тыуған ауылыма ҡайтып төшкәндә, халыҡ бесәнгә сыҡҡайны. Эштең иң ҡыҙыу осоро. Әйберҙәремде солан артына урынлаштырҙым да, тирә-яҡты бер аҙ күреп ҡайтыу ниәте менән Таллы тауына менеп киттем. Аҙаҡ күрше ауыл зыяратына юл алдым. Таба алманым Сәлимәмдең ҡәберен. Кисләтеп кенә ҡайтып индем. Мине өй тулы туған-тыумаса ҡаршы алды. Таң һыҙылғансы ултырҙыҡ.\nИкенсе көндө, гармунымды алып, Нөгөш буйына сыҡтым. Элек һәр йәй, Өстирәк янында усаҡ яғып, уйын ойоштора торғайныҡ. Бында бөтә тирә-яҡ йәштәре йыйыла. Уйындың дәррәү сағы тура килде. Ике гармун, бер нисә ҡурай көс түгә, түңәрәк эсендә ете-һигеҙләгән пар туҙан туҙҙыра. Уларға ситтән генә бер аҙ ҡарап торҙом да гармунымды һуҙып ебәрҙем... Онотмағандар әле мине, онотмағандар! Көйгә ҡушылып ҡул сабыуҙар китте, гармун-ҡурайҙар ҡушылды, һәр төрлө ауаздар яңғыраны.\nАх, кемде күрәм... Өнөммө был, әллә төшөммө... Үҙ күҙҙәремә үҙем ышанмайым... Мөғжизә! Ҡыҙҙар араһынан, әкиәт һылыуы булып, Сәлимәм килепсыҡты ла, оялсан ғына атлап, ҡаршыма килеп баҫты. Һис кенә лә үҙгәрмәгән... Хатта тағы ла һылыуланып киткән. Шул уҡ ҡыйғас ҡаштар, шул уҡ оҙон толомдар, муйылдай ҡара күҙҙәр... Телһеҙ ҡалдым...\n– Һеҙ... һеҙ Ғәфүр ағаймы?\n– Бәй! Мин, әлбиттә!\nӘ ниңә шулай һорай ул? Әллә, хат яҙған булып, мине хөкөм итәме?\n– Мин бит, мин! – Гармунымды атып бәреп, үҙен күтәреп алып өйрөлткөм, бөтә донъяға оран һалып ҡысҡырғым килде, ләкин быуындар ҡатты, күҙ алдары ҡараңғыланды, йөрәк хәлһеҙләнде...\n– Мин – Ғәлимә. Сәлимәнең һылыуы!\nҒәлимә? Һылыуы? Тимәк... Бер секунд эсендә кисергән ғазаптарым яңынан терелде... Ни өсөн, ни өсөн пәйҙә булдың һин, Ғәлимә, мәңге уңалмаҫ яраларымды әйләндереп?! Ҡуш ҡайындың береһенә оҡшатҡаным бар ҙаһа үҙен.\n– Ә мин һеҙҙе яҡшы хәтерләйем. Элек һәр кис һайын гармун уйнап, йырлап, беҙҙең өй алдынан үтә торғайнығыҙ. Ә Сәлимә апайым илай торғайны... – Ул боролдо ла, йәштәр төркөмөн йырып, илай-илай, яр буйлап йүгереп китеп барҙы. Ҡараңғылыҡҡа сумды.\n– Ғәлимә... Ғәлимә, тим... Туҡтасы!\nУл көндө Ғәлимәне, йыуата-йыуата, ауылдарына, өйҙәренә ҡәҙәр оҙата килдем.\n– Ул бит һеҙ тип хыялланып, һаташып бөтә ине. Бәхете ҡыҫҡа ғүмерле булды. Ә мин, иҫәүән, ул саҡта унан көнләшә торғайным һеҙҙе. Гармун тауышын ишетһәм, шундуҡ апайым күҙ алдыма килеп баҫа.\n– Минең дә!\nУл тағы ла илай. Әрнеп, буҫығып илай.\n– Ғәлимә... Ғәлимә, тим... Йә, ярай, етер инде! Нишләмәк кәрәк хәҙер! – Күңелдән үҙем дә үкһейем. Тик йыуатыр кеше юҡ. Ҡапҡа алдарында һөйләшеп оҙаҡ ултырҙыҡ. Таң һыҙылғансы. Ауыл осон сыҡҡансы ул ҡарап тороп ҡалды.\nАҙна самаһы ял итеп, иректә күңел йөҙҙөргәс, әле яңыраҡ ҡына башлаған Нөгөш һыуһаҡлағысы төҙөлөшөнә эшкә урынлашырға барҙым. Алдылар. Шатлығымдан осоп-ҡунып ҡайтып килгәндә, Таш күпер янында көтмәгәндә Ғәлимәне осраттым.\n– Бә-әй, бында нисек килеп сыҡтың?\n– Ике туған апайым төҙөлөштә эшләй. Анауындағы вагончикта йәшәйҙәр. Бына, күрергә тип килдем дә... йөрөйөм әле... Ә һеҙ?\n– Ә мин эшкә урынлашып ҡайтып киләм. Бында оҙаҡламай ҙур төҙөлөш башланасаҡ. Ана тегендә йорттар төҙөйәсәктәр, ике тау араһында бейек плотина буласаҡ, һәм ошо төпкөл киләсәктә оло шау-шыуға күмеләсәк. Ҡайнап торасаҡ бында тормош! Күҙ алдыңа килтерә алаһыңмы?\n– Әлегә юҡ әле. Ә шулай ҙа... мин мөғжизәгә ышанам. – Ғәлимә, толом остарын бармаҡтары менән уйнатып, керпектәрен аҫҡа сәнсте.\n- Томра бөгөн. Түҙер әмәл юҡ. Хәҙер бына һыу ҡойоноп алғанда...\n– Улайһа, Нөгөшкә төшәйек. Ана ғына ята бит.\n– Ысынлап та.\n– Йә, кемәлү-үк?! – Яулығын болғай-болғай, шаяра-көлә минән алдаНөгөшкә табан йүгерә ул. Сисенеп һыуға сумам, һыу шундай йылы, тап-таҙа,шундай рәхәт.\n– Әйҙә һин дә.\n– Хәҙер мин һыуҙан ҡурҡам. Ошонда ғына көтөп ултырырмын, йәме?\n– Һин бит яңғыҙ түгел. Эргәңдә мин бар.\nУл баш сайҡай. Мин һыуға сумам. Бер аҙ йөҙөп күңел булғас, уның янына сығып, ҡырсынға ятам. Эҫе ҡырсынташ тәнде өтә, утлы табамы ни! Ғәлимә өндәшмәй генә һыуға ҡарап ултырҙы ла, яулығын алып, арҡамдағы һыу бөрсөктәрен һөртә башланы.\n– Эйе? – Ғәлимәнең тәүге тапҡыр яҡын күреп өндәшкән һүҙе булды ул.\n– Һин нисек уйлайһың, мине эшкә алырҙармы икән? Мәктәпте тамамланым. Аттестат ҡулда. Тик һөнәрем генә юҡ.\n– Бер һүҙһеҙ! – Ырғып тороп ултырам мин. – Маладис! Һин бит фәрештә йәнле кеше. Апайың шикелле!.. Эх, Сәлимәкәй, Сәлимә...\n– Ғәфүр ағай!.. – Шундуҡ дерелдәп ирендәре яуырыныма ҡағыла, ҡайнар усы ауыҙымды ҡаплай, ҡайнар тамсылар өтөп ала...\n– Апайыңды мин бер ҡасан да онота алмаясаҡмын, Ғәлимә. Ул – минең хыял йондоҙом! Уға тик үрелеп тә, ҡағылып та булмай. Ул алыҫ, ләкин яҡты!..\nҒәлимә ҡайнар ҡулдары менән минең еүеш сәстәремдән һыйпай, сеңләгән тауышы ҡолағымда боҙолған гармун моңдарын хәтерләтә... Өҙөлгән гармун моңдарын... Мин уның усына битемде ҡаплайым, ирендәремде тейҙерәм,күҙҙәремде йомам.\n– Ғәфүр! Ғәфүр ағай!.. Ғәфүр, тим!..\nОшо тауыш мине үҙ наҙы, үҙ барлығы менән бөгөнгәсә оҙата йөрөнө. Ҡырҡ биш йыл буйы бәлә-ҡазанан һаҡлап килде. Фәрештә тауышы шикелле һигеҙ бала үҫте. Һәр кем үҙ яҙмышы, үҙ бәхете менән таралышты. Ҡоштар ояһы үҙ дәүерен кисерҙе.\n...Моңһоуланып киткән саҡтарымда, тальянкамды алып, болдорға сығып ултырам. Оҙон ғүмерҙәргә һуҙылып, өҙөлөп ҡалған „Сәлимәкәй“ көйөн уйнайым. Артымда Ғәлимәмдең йән-һулышын тоям. Пеләшләнә башлаған башымдан һыйпай, аҙаҡ ҡайнар ирендәре менән ҡағыла, ҡайнар күҙ йәштәре өтөп ала... Мин уның усына битемде ҡуям, ирендәремде тейҙерәм, күҙҙәремде йомам. Тап йәш саҡтағыса. Ҡолағыма ҡасандыр элекке күршем бүләк иткән гармун тауышы ишетелә... Күҙҙәремде асам. Ғәлимәм мунса яғына ишаралап эйәк ҡаға. Унда минең иң бәләкәс ейәнем ҡасандыр көтөүсе бүләк иткән гармунда, бар донъяһын онотоп, „Сәлимәкәй“ көйөн уйнап маташа...


Байғужа ауыл Советы (Яңауыл районы) — Башҡорт Википедияһы\nБайғужа ауыл Советы (Яңауыл районы)\nБайғужа ауыл Советы — Башҡортостан Республикаһының Яңауыл районындағы муниципаль берәмек. Байғужа ауыл Советы Башҡортостан Республикаһы Яңауыл районы муниципаль районының Шүдек ауыл Советы, Первомайский ауыл Советы, Иҫке Ҡоҙаш ауыл Советы, Киҫәкҡайын ауыл Советы, Яңы Уртауыл ауыл Советы менән сиктәш.\nАдминистратив үҙәге— Байғужа ауылы.\nБайғужа ауыл советы 1967 йылда барлыҡҡа килгән.\n1808 ↗1882 ↘1837 ↘1825 ↘1782 ↘1778 ↘1730\n1 Айбүләк ауыл ↗285\n2 Байғужа ауыл, административ үҙәк ↗487\n3 Гөтбөр ауыл ↘247\n4 Яңы Уръя ауыл ↘149\n5 Ноҡрат ауыл ↘74\n6 Иҫке Уръя ауыл ↘89\n7 Иҫке Артауыл ауыл ↗209\n8 Ураҡай ауыл ↘173\n9 Ямбай село ↘124\n↑ 3,0 3,1 3,2 3,3 3,4 3,5 3,6 3,7 3,8 3,9 Всероссийская перепись населения 2010 года. Численность населения по населённым пунктам Республики Башкортостан. Тәүге сығанаҡтан архивланған 20 август 2014. 20 август 2014 тикшерелгән.\nhttps://ba.wikipedia.org/w/index.php?title=Байғужа_ауыл_Советы_(Яңауыл_районы)&oldid=837866 ҡабул ителгән\nБыл бит һуңғы тапҡыр 15:25 8 октябрь 2018 үҙгәртелгән.


Өфөнөң Инорс биҫтәһендә яңы янғын һүндереү часы асылды // Йәмғиәт | новости башинформ.рф\nӨфөнөң Инорс биҫтәһендә яңы янғын һүндереү часы асылды\n10:31, 12 сентября 2014 Йәмғиәт\nӨфөнөң Инорс биҫтәһендә яңы янғын һүндереү часы асылды Фото: «Федераль янғын һүндереү хеҙмәтенең БР буйынса 22-се отряды» федераль дәүләт ҡаҙна учреждениеһының матбуғат хеҙмәте\nӨФӨ, 2014 йыл, 12 сентябрь. /«Башинформ» мәғлүмәт агентлығы, Ольга Мортазина/.\nӨфөлә яңы янғын һүндереү часы асылды. Инорс биҫтәһендә 26-сы янғын һүндереү часы Өфө гарнизонының 15-се бүлексәһе булып китте. Асыу тантанаһында Рәсәй Ғәҙәттән тыш хәлдәр министрлығының Волга буйы төбәк үҙәге, республика идаралығы, «Федераль янғын һүндереү хеҙмәтенең БР буйынса 22-се отряды» федераль дәүләт ҡаҙна учреждениеһы етәкселеге ҡатнашты.\n26-сы янғын һүндереү часы Фронт бригадалары урамында, элекке гараждар кооперативы урынында урынлашҡан. Часть дүрт саҡырыуға иҫәпләнгән.\n«Төҙөлөш 2013 йылдың йәйендә башлана. Майҙансыҡты янғын һүндереүселәр территорияны таҙартып, үҙ көстәре менән әҙерләне. 250 гараж күсерелә, 477 кубометр төҙөлөш һәм көнкүреш сүп-сары сығарып түгелә, 1200 квадрат метр майҙанда ҡыуаҡтар киҫелә», — тип хәбәр итте «22-се отрядтың» матбуғат хеҙмәте етәксеһе Елена Артемова.\nШәхси составҡа күнекмә үткәреү өсөн часть территорияһында уҡыу башняһы һәм йөҙ метрлыҡ ҡаршылыҡтар һыҙаты, баскетбол һәм волейбол майҙансыҡтары бар. Депо федераль адреслы инвестиция программаһы бүлгән 90 миллион һумға төҙөлгән һәм йыһазландырылған.\nТеги: янғын һүндереү хеҙмәте


Сәләмәтлек һәм матурлыҡ һағында\n8 Февраль 2018, 18:15\nСтоматолог иң талап ителгән һөнәрҙәрҙең береһе. Сөнки һәр кемгә үҙ ғүмерендә теш табибына мөрәжәғәт итергә тура килә.\nОло Ыҡтамаҡ үҙәк дауаханаһының стоматолог-терапевы Ирина Ғабдуллина мәктәп йылдарында уҡ теш табибы булырын белә. Тап ошо һөнәрҙе һайлағанына бер тапҡыр ҙа үкенмәгән. Стоматология – ябай фән генә түгел, ә ижад та, тип иҫәпләй ул.\n2001 йылда Башҡорт дәүләт медицина университетының стоматология факультетын тамамлағандан һуң, бер йыллыҡ интернатураны Оло Ыҡтамаҡ дауаханаһында үтә. Аҙаҡтан шунда уҡ хеҙмәт юлын башлап ебәрә: балаларҙы ҡабул итә.\nУл хәҙер инде 17 йыл дауамында үҙ һөнәренә тоғро. Башта тыуған ауылы, аҙаҡтан Саратов, Усинск ҡалаларында эшләй. Ә яңыраҡ әсәһенә, туғандарына яҡыныраҡ булыр өсөн бәләкәй ватанына әйләнеп ҡайта.\nИрина Вил ҡыҙы белемен камиллаштырыу өҫтөндә даими эшләй, сөнки заманса технологиялар, ҡорамалдар, дауалау материалдары быны талап итә. Квалификацияһын арттырыу маҡсатында Италияның Верона ҡалаһында үткән оҫталыҡ дәресендә лә ҡатнаша.\nИрина Вил ҡыҙы пациенттарҙы кариес, пульпит, периодонтит кеүек сирҙәрҙән дауалай, быяла сүс штифтар менән теште реставрациялай, ауыҙ ҡыуышлығын ультратауыш менән таҙартыу процедураһын үткәрә һәм башҡа эштәр башҡара.\nСтоматолог булараҡ нимә тураһында хыялланаһығыҙ тигән һорауға, бөтә каналдарҙы күреү, шулай уҡ теүәл дауалау мөмкинлеген биргән, шуның менән яҡшы һөҙөмтәгә ирешергә ярҙам иткән микроскоп менән эшләргә теләр инем, тип яуап бирә.\n– Хәҙер стоматология өлкәһендә ауырттырмай дауаларға ярҙам иткән яңы технологиялар барлыҡҡа килде, шуға күрә теш белгесенән ҡур- ҡырға ярамай. Тештәр йылмайыуға ғына түгел, ә сәләмәтлеккә лә йоғонто яһай. Шуға күрә тештәрегеҙгә ҡарата етди мөнәсәбәттә булырға һәм йылына кәмендә ике тапҡыр профилактик тикшереү үтергә саҡырам, – тип мөрәжәғәт итә район халҡына Ирина Вил ҡыҙы.